Kertas siasatan kes tiga kanak-kanak keluarkan kepala dari kereta, selesai

(Ketua Polis Perak, Datuk Mior Faridalathrash Wahid ketika ditemu bual media)

IPOH, 4 April - Kertas siasatan melibatkan kes tiga kanak-kanak yang melakukan aksi berbahaya dengan mengeluarkan kepala dari sebuah kereta yang sedang bergerak di Ipoh bulan lepas, telah selesai.  Ketua Polis Perak, Datuk Mior Faridalathrash Wahid berkata perkara tersebut telah dirujuk kepada Pengarah Pendakwaan Negeri untuk tindakan lanjut.  "Saya rasa bapa atau pun ibu bapa kena lebih bertanggungjawab ke atas keselamatan anak-anak, ini dia benarkan anak dia keluar tingkap, dengan kereta yang laju dalam keadaan tiga anak perempuan yang keluar kepala dari tingkap dan sebagainya, jadi kita telah tahan penjaga ataupun penjaga kepada budak-budak ini dan suspek telah dibebaskan dengan jaminan polis, kita tunggu arahan lanjut daripada pihak pendakwa raya," kata beliau selepas melakukan lawatan sempena hari pertama persekolahan secara bersemuka di Sekolah Menengah Kebangsaan (SMK) Raja Perempuan, di sini.

(Video tular sebelum ini yang menunjukkan aksi berbahaya tiga kanak-kanak dalam sebuah kereta, dipercayai dirakam di Jalan Tambun)

Dalam pada itu beliau memaklumkan, sejumlah 250 buah sekolah menengah di Perak dibuka bagi tujuan pembelajaran secara bersemuka hari ini.  Ia menjadikan sebanyak 1,102 sekolah termasuk sekolah rendah telah dibuka sejak 21 Mac lalu.  Justeru, pemantauan secara berkala dilakukan oleh Pegawai Perhubungan Sekolah (PPS) dan elemen lain PDRM seperti Unit Kereta Peronda (MPV) dan Unit Rondaan Bermotorsikal (URB).


Kemasukan PDI, mampu tingkat produktiviti

KUALA LUMPUR, 3 April- Kemasukan Pekhidmat Domestik Indonesia, PDI ke Malaysia melalui Memorandum Persefahaman, MoU bagi Pengambilan dan Perlindungan Pekhidmat Domestik Indonesia dilihat dapat membantu golongan pekerja pelbagai sektor dalam menguruskan urusan seharian. Menurut Ketua Penganalisis Ekonomi Bank Islam Malaysia Berhad, Dr. Mohd Afzanizam Abdul Rashid, ini secara tidak langsung dapat menambah produktiviti golongan pekerja agar lebih fokus dalam menambah pendapatan keluarga seterusnya memacu pertumbuhan ekonomi negara. "Isi rumah atau keluarga yang sememangnya bergantung kepada pembantu rumah dalam kehidupan seharian dalam menjaga rumah mereka, menjaga keluarga mereka dan sebagainya. ini dapat melancarkan urusan harian terutamanya bagi mereka yang bekerja," kata Dr. Mohd Afzanizam.

(Ketua Penganalisis Ekonomi Bank Islam Malaysia Berhad, Dr. Mohd Afzanizam Abdul Rashid)

Sementara itu, menurut Presiden Kongres Kesatuan Sekerja Malaysia (MTUC), Datuk Abdul Halim Mansor, dengan caruman PERKESO yang terkandung dalam MOU PDI tersebut, ia menunjukkan kerajaan turut menjaga kebajikan PDI tanpa diskriminasi. "Perlindungan sosial ini penting bagi menentukan bahawa kerajaan serius dalam menentukan bahawa apa yang kita buat ini mengikut bagaimana perlindugnan sosial yang kita tetapkan bagi rakyat malaysia, bagi pekerja malaysia, bagi pekerja yang berkhidmat di Malaysia," kata Abdul Halim.Semalam, Memorandum Persefahaman, MoU bagi Pengambilan dan Perlindungan Pekhidmat Domestik Indonesia, PDI di Malaysia telah ditandatangani oleh Malaysia dan Indonesia.Antara intipati MOU tersebut termasuk caruman PERKESO, cuti rehat satu hari dalam seminggu dan bayaran gaji melalui e-wages bagi menjamin pembayaran gaji tidak lewat daripada tujuh hari.

(Presiden Kongres Kesatuan Sekerja Malaysia (MTUC), Datuk Abdul Halim Mansor)


APMM Zon Maritim Kuala Kedah tahan lima nelayan, langgar syarat sah lesen

KUALA KEDAH, 3 April- Lima nelayan termasuk tekong ditahan Agensi Penguatkuasaan Maritim Malaysia APMM Zon Maritim Kuala Kedah dalam satu rondaan Op Aman di sekitar empat batu nautika dari barat Kuala Tebengau, Kuala Kedah, awal pagi semalam. Turut ditahan sebuah bot pukat tunda kelas C kira-kira pukul 4.15 pagi. Pengarah Zon Maritim Kuala Kedah, Komander Maritim Noor Azreyanti Ishak berkata kesemua warga tempatan berusia diantara 33 hingga 46 tahun yang ditahan didapati melakukan kesalahan di bawah Seksyen 8 (b) Akta Perikanan 1985 iaitu melanggar syarat sah lesen dengan menunda kurang daripada 15 batu nautika dari pesisir pantai. Bot bersama hasil tangkapan yang dianggarkan seberat dua tan dibawa ke Jeti Zon Maritim Kuala Kedah untuk tindakan lanjut. Bot tersebut pernah ditahan atas kesalahan yang sama pada tahun 2019. Bagi kesalahan di bawah Seksyen 8 (b) Akta Perikanan 1985 mereka akan didakwa di mahkamah atas kesalahan melanggar syarat lesen, jika disabitkan kesalahan boleh didenda tidak melebihi RM20,000 atau penjara tidak lebih 2 tahun atau kedua-duanya sekali.

(Bot bersama hasil tangkapan yang dianggarkan seberat dua tan dibawa ke Jeti Zon Maritim Kuala Kedah untuk tindakan lanjut)


Dua beradik selamat selepas hanyut akibat enjin bot rosak

LABUAN, 3 April- Dua beradik yang dikuatiri hilang selepas gagal pulang daripada aktiviti memancing di kawasan laut Semarang sejak semalam telah ditemui dengan selamat.Muhammad Nuhidayat Jafari, 18, dan abangnya Muhammad Nabil Jafari, 22, telah diselamatkan oleh Agensi Penguatkuasaan Maritim Malaysia (APMM) pagi tadi.Kedua mereka dilaporkan telah keluar ke laut pada pukul 5.00 pagi semalam, namun enjin bot mereka rosak ketika sedang memancing, namun berjaya membuat panggilan kepada ibu mereka hari ini yang kemudiannya memaklumkan kepada pihak berkuasa.Ketua APMM Zon Labuan Kepten Nurdin Jusoh berkata, bot peronda telah dikerahkan untuk membuat operasi mencari dan menyelamat (SAR) selepas pihaknya menerima laporan pada pukul 8.40 pagi tadi.

SAR tersebut telah turut disertai anggota daripada Polis Marin, Tentera Laut Diraja Malaysia dan Jabatan Bomba dan Penyelamat.“Pemancing adik beradik itu cuba mendapatkan bantuan daripada pemancing lain di kawasan itu namun tidak berjaya, sebelum operasi menemukan mereka dan bot mereka itu dibawa ke pangkalan APMM di sini” katanya.


Tiada kenderaan asing isi RON95 di Johor

JOHOR BAHRU, 3 April- Tiada kenderaan pendaftaran asing membuat pengisian minyak RON95 di stesen-stesen minyak negeri Johor, seperti yang tular di media sosial dan siaran beberapa akhbar, selepas sempadan darat Malaysia-Singapura dibuka. Pemantauan dibuat Kementerian Perdagangan Dalam Negeri dan Hal Ehwal Pengguna, KPDNHEP Johor, mendapati tiada aktiviti berkenaan, manakala penjualan di tahap memuaskan.Menerusi kenyataan Pengarah KPDNHEP Johor, Mohd Hairul Anuar Bohro, semua stesen diperiksa turut diingatkan untuk mematuhi undang-undang Akta Kawalan Bekalan 1961, jika melibatkan kenderaan pendaftaran asing. Iaitu dilarang membeli Petrol RON95; dibenarkan membeli Diesel sekali sehari yang dihadkan 20 liter sahaja di mana-mana stesen minyak dalam jarak 25 kilometer pintu sempadan Malaysia-Singapura; dan dibenarkan membeli Petrol RON97 tanpa had dengan syarat dimasukkan terus ke tangki kenderaan. Pemantauan berterusan akan dibuat 200 anggota penguatkuasa KPDNHEP di stesen-stesen minyak terutamanya stesen berhampiran sempadan, bagi memastikan tidak berlaku ketirisan barang kawalan.


Hotel di Melaka yang tiada persijilan Halal dilarang iklan bufet Ramadan

KLEBANG, 3 April- Penguasaha hotel di Melaka yang tidak mendapat persijilan halal diingatkan supaya tidak mengiklankan bufet Ramadan sehingga mengelirukan umat islam.  Tegas Pengarah Jabatan Agama Islam Melaka (JAIM), Datuk Che Sukri Che Mat, pengusaha hotel dilarang menggunakan beberapa frasa perkataan seperti Bufet Ramadan, Iftar Ramadan, Jom Iftar, Citarasa Ramadan, Jom Berbuka, Set Ramadan, Ditanggung Halal dan Dijamin Halal dalam iklan bufet Ramadan mereka.  Katanya, setakat ini hanya 14 buah hotel yang mempunyai persijilan halal.  Justeru, pihaknya akan bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) Melaka bagi menangani isu berkenaan.  ”Yang tidak memiliki sijil halal, larangan pengiklanan kepada mana-mana hotel yang tidak memiliki sijil halal tidak boleh gunakan terma itu kerana ayat itu sudah cukup, memperdaya pengguna, contohnya"Jom Iftar Bersama Hotel.., kalau ada cop halal kat bawah, memang tak boleh," kata Che Sukri.Beliau berkata demikian kepada pemberita selepas Operasi Plastik Hitam Bersendawa di Klebang.  Dalam pada itu, JAIM mengenalpasti 80 lokasi panas “hotspot” yang dijadikan sebagai tempat mereka ponteng puasa dengan Daerah Melaka Tengah menjadi tumpuan.  Seramai 10 pengguatkuasa akan digerakkan setiap hari bagi menjalankan pemeriksaan.

(Pengarah Jabatan Agama Islam Melaka (JAIM), Datuk Che Sukri Che Mat)


Polis Johor nafi rakyat Malaysia samun rakyat Singapura dalam video tular

JOHOR BAHRU, 3 April- Polis Johor menafikan kejadian rakyat Malaysia menyamun dan mencederakan rakyat warga Singapura, di Johor seperti yang tular di media sosial dan aplikasi Whatsapp. Ketua Polis Johor, Datuk Kamarul Zaman Mamat dalam kenyataannya memberitahu video dan gambar itu pernah tular pada 2014 dan ditularkan semula. Polis Diraja Malaysia, (PDRM) Bukit Aman juga sudah mengeluarkan kenyataan media berkaitan berita palsu ini pada 2 November 2021. Hal ini, jelas Datuk Kamarul Zaman merupakan cubaan menimbulkan ketakutan dan kebimbangan orang ramai khususnya pelancong Singapura untuk datang ke Malaysia melalui Johor.

Kesalahan boleh diambil tindakan mengikut Seksyen 233 Akta Komunikasi dan Multimedia 1998. Orang ramai dinasihat tidak mudah mempercayai dakwaan diperoleh daripada sumber tidak sah yang menggunakan maklumat palsu.


Rumah terbakar di Baling, musnah 80%

BALING, 3 April- Sebuah rumah musnah dalam kejadian kebakaran di Kg Cenerai, Baling, pagi tadi. Jabatan Bomba dan Penyelamat negeri dalam kenyataannya berkata kejadian berlaku kira –kira pukul 10 pagi berdekatan kilang Mardec, Baling. Dua jentera dari BBP Baling dan Sik bersama 7 anggota bergegas kelokasi kejadian sebaik dihubungi. Kebakaran turut melibatkan sebuah setor. Anggaran kemusnahan sebanyak 80%. Tiada kemaalangan jiwa dilaporkan dan punca kejadian masih dalam siasatan.


Misteri lelaki hilang berakhir tragedi, mayat ditemui di sungai Gua Ikan

KAKI BUKIT, 3 April- Misteri kehilangan seorang lelaki sejak 30 Mac lalu akhirnya terungkai apabila dia ditemui mati di sungai Gua Ikan, Kaki Bukit berhampiran pusat rekreasi Gua Kelam.  Mayat Law Jiann Biau, 52, ditemui pukul 7.44 malam tadi setelah operasi mencari dan menyelamat yang melibatkan pegawai dan anggota Balai Polis Kaki Bukit, Balai Bomba dan Penyelamat Padang Besar dan komuniti Kaki Bukit digerakkan. Menurut Ketua Polis Daerah Padang Besar, Superintendan Saifudin Aslin Abbas, pada 31 Mac pukul 12.09 tengahari, isteri mangsa membuat laporan kehilangan mangsa di Balai Polis Kaki Bukit setelah suaminya tidak pulang ke rumah sejak 30 Mac.  "Gerakan dilancarkan sekitar sungai di Pekan Kaki Bukit, sekitar sungai Gua Ikan, Gua Kelam dan di kawasan hutan sekitar pekan Kaki Bukit. Pada pukul 9.44 malam tadi, anggota bertugas di Balai Polis Kaki Bukit telah menerima panggilan telefon dari seorang lelaki Cina penduduk tempatan yang terlibat dalam gerakan mencari memaklumkan telah menjumpai satu mayat terapung di dalam sungai Gua Ikan," kata Saifudin kepada pemberita RTM.

(Anggota BBP Padang Besar giat mengeluarkan mayat mangsa dari sungai Gua Ikan di Gua Kelam)

Mayat mangsa dibawa ke daratan oleh anggota Balai Bomba dan Penyelamat Padang Besar kira-kira pukul 10.10 malam dan telah disahkan oleh ahli keluarga mangsa.  Hasil pemeriksaan fizikal ke atas mayat mangsa juga tidak menemukan sebarang tanda-tanda wujudnya perlakuan jenayah.  Mayat mangsa telah dihantar ke Bahagian Forensik Hospital Tuanku Fauziah untuk bedah siasat.


Dana Industri Belia Kreatif Sarawak, golongan belia diseru manfaatkan peluang

KUCHING, 3 April- Golongan belia di negeri dipelawa untuk merebut peluang mendapatkan Dana Industri Belia Kreatif Sarawak dibawah Kementerian Pelancongan, Industri Kreatif dan Seni Persembahan Sarawak bagi mengangkat bakat bukan sahaja dalam bidang kemahiran kebudayaan dan kesenian malah dalam keusahawanan. Menterinya, Datuk Seri Abdul Karim Rahman Hamzah berkata dana yang telah dimulakan sejak dua tahun lalu, kini berjumlah RM7 juta dan pemohon tidak perlu membuat pembayaran balik."Dengan wujudnya portfolio baru dalam kementerian iaitu Pembangunan Usahawan, dana itu juga dapat digunakan sebagai modal bagi belia yang ingin berkecimpung dalam bidang berkenaan," kata beliau dalam sidang media selepas majlis perasmian Program Youth Entrepreneur Setup (YES) and Financing di Dewan Suarah Kuching.

(Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzahberucap dalam majlis perasmian Program Youth Entrepreneur Setup (YES) and Financing)

Sementara itu dalam sidang media yang sama beliau turut mengalukan penubuhan kelab belia di Sarawak bagi memudahkan penyertaan golongan belia dalam program serta inisiatif yang diadakan dibawah Menteri Belia, Sukan dan Pembangunan Usahawan Sarawak.


Atas sambutan menggalakkan , Program Borak Dulu Baru Buka kembali

KUALA LUMPUR, 3 April - Program Borak Dulu Baru Buka musim kedua kembali dengan menampilkan konsep baharu yang lebih menarik.Disiarkan di saluran TV RTM program itu mendapat sambutan diluar jangkaan pada Ramadan tahun lalu.Sesi santai dan bersahaja dalam menyampaikan ilmu bermanfaat sepanjang Ramadan ini antara pendekatan yang bakal disajikan.Antara kelainan pada musim ini adalah hadiah akan diberikan setiap hari kepada penonton yang bertuah.

"Kita memang memberi hadiah setiap hari kepada para penonton yang bersama dengan kami. Penonton yang tonton dan menelefon Program Borak Dulu Baru Buka kemungkinan mereka menjadi pemanggil bertuah dan menerima baucer RM250 tajaan pusat pakaian hari-hari," kata penerbit program itu, Abdul Rah'man Mahadi di sini.Istimewanya lagi lagu montaj program musim kali ini dinyanyikan sendiri oleh pengacara program."Saya nak ajak anda semua seluruh ahli keluarga berkampung depan tv, sambil berbuka puasa dihidangkan dengan pengisian dari kami. Insyallah dalam kita berseronok, ada juga ilmu yang kita dapat dan mudah-mudahan ada pahala daripada Allah Azwajalla," kata pengacaranya Amin Idris.


Program Jelajah Ramadan LIMBANG fm, santuni mualaf

LIMBANG, 3 April - Program Jelajah Ramadan di Stesen Radio Televisyen Malaysia (RTM) Limbang diteruskan dengan menyantuni golongan mualaf, sebagai salah satu aktiviti program itu.Penerbit program Jefri Lahap berkata, program tersebut turut berkolaborasi dengan beberapa jabatan dan agensi di daerah itu."Ini adalah salah satu Program Jelajah Ramadan di LIMBANGfm yang mana kita menyantuni saudara baru kita ataupun mualaf di bahagian Limbang ini. Dan kita telah pun berusaha untuk menyumbangkan sumbangan bersama dengan pihak agensi lain seperti Kementerian Perdagangan Dalam Negeri dan Hal Ehwal Pengguna (KPDNHEP) dan Petronas yang sama-sama menjayakan program kita," kata Jefri di sini.

(Jefri bercakap kepada pemberita selepas Program Menyantuni Saudara Baru)

Sementara itu, pelaksanaan program tersebut disambut baik oleh saudara baru.   "Saya berterima kasih kepada semua yang menyumbangkan kepada kami untuk bulan Ramadan kali ini, dan juga berterimakasih lah kepada semuanya," kata Siti Khairani Abdullah. "Saya besyukurlah dan mengucapkan banyak-banyak terima kasih atas sokongan pada saya. Saya mengucapkan semua terima kasih semuanya mudah-mudahan murah rezeki kita yang ada beri bantuan sama saya," kata Dayang Asnah Abdullah.


Hampir 4 tahun tidak beroperasi, Masjid Kristal kembali meriah

KUALA TERENGGANU, 3 April - Masjid Kristal yang pernah diiktiraf sebagai masjid tercantik di dunia menerima jemaah solat terawih pertama semalam, selepas empat tahun tidak beroperasi.  Kebenaran untuk solat berjemaah tanpa penjarakan tahun ini nyata memberi kelegaan kepada pengurusan masjid dan penduduk sekitar.  Menurut Imam Masjid Kristal Rlan Ibrahim, kehadiran 400 jemaah memenuhi ruang solat masjid berkenaan menunjukkan sambutan positif.  Empat imam jemputan dari Mesir dan Yaman bertugas secara bergilir-gilir bagi mengimamkan solat terawih sepanjang Ramadan ini.  Pembukaan semula masjid berkenaan susulan proses baik pulih sudah memasuki tahap 80 peratus.

(Imam Masjid Kristal Rlan Ibrahim ketika ditemui RTM)

"Masjid kita ni sudah tutup agak lama. Hampir empat tahunlah, jadi dengan pembukaan ni orang tertunggu-tunggulah untuk hadir. Tambah-tambah lagi Ramadan ni, jadi kejutanlah bagi kita dengan kehadiran itu walaupun, selama ni saya dah mula bertugas pada tahun 2014," kata Rlan di sini.Sementara itu jemaah yang ditemui melahirkan rasa syukur kerana dapat berterawih di masjid berkenaan selepas sekian lama tidak dapat berbuat demikian.  "Saya mari (datang) sini terujalah sebab nak solat. Sudah empat tahun tidak beroperasi sebelum ni. Malam ni malam pertama Ramadan dan kerajaan bagi kita punya saf tidak ada jarak lagi jadi dekat kampung saya jadi saya mari sinilah," kata Zainuddin Wahab. "Tak sabarlah, kita selama ni kita tidak berapa suka sangatlah tapi setelah kerajaan umumkan, maka kita rasa terharu dan sangat gembiralah dengan perkhabaran dari kerajaan," kata Basriah Ngah. Sebelum ini, kerja-kerja pembaikan masjid dilakukan secara berperingkat sejak tahun 2018.  Ini termasuk baik pulih kebocoran, pembinaan kubah baharu, penggantian silikon dan pendawaian elektrik.  Kerja pembaikan bernilai RM700,000 itu dilakukan kontraktor Perbadanan Memajukan Iktisad Negeri Terengganu (PMINT).


Masjid Buluh musnah dipukul ribut

(Keadaan Masjid Buluh yang musnah dipukul ribut)

GUA MUSANG, 3 April - Hasrat jemaah untuk bersolat tarawih di Masjid Buluh, Bandar Utama, Gua Musang, Kelantan tidak kesampaian apabila masjid itu musnah dipukul ribut semalam.Dalam kejadian pukul 4.00 petang itu, seramai 50 orang jemaah sedang menunaikan solat sunat dan bersedia menunaikan solat fardu Asar.Pengerusi Masjid, Ibrahim Mat berkata beliau dimaklumkan oleh seorang pekerja masjid pada pukul 4.15 petang berhubung kejadian tersebut.

Ujarnya, hujan lebat melanda kawasan itu sehingga menyebabkan bumbung masjid tercabut akibat diterbangkan angin kencang. "Memang malam kita dah rancang nak panggil imam seorang hafiz untuk mengerjakan solat tarawih di sini dan disebabkan kejadian ini telah berlaku dan elektrik terputus maka terpaksa dibatalkan dan akan adakan mesyuarat hari ini. "Kalau perlu kita buat sambungan sementara, kerana kita nak tutup terus pun masalah juga kerana ramai musafir yang singgah. Jadi dia nak mengerjakan solat, ke tandas jadi kita perlu bincang," katanyaSelain bumbung, kejadian itu menyebabkan kerosakan sebahagian tiang bangunan dan tempat mengambil wuduk.Kerugian dianggarkan kira-kira RM50,000.  Orang ramai yang ingin membantu menyumbang dana bagi membaik pulih masjid boleh menyalurkan ke akaun Bank Muamalat bernombor 03070000388714 atau hubungi wakil Masjid Buluh di 0199101063 atau 0199238096.


Kedai makan 24 jam, orang ramai ambil peluang bersahur

(Kedai makan kini beroperasi 24 jam)

KUALA LUMPUR, 3 April - Keputusan kerajaan membenarkan kedai makan beroperasi semula selama 24 jam bermula 1 April disambut baik oleh Keluarga Malaysia.Ia membolehkan umat Islam bersahur di kedai makan ketika bulan Ramadan.Tinjauan di sekitar ibu negara mendapati beberapa premis terutama restoran mamak telah memulakan semula operasi perniagaan mereka selama 24 jam.Beberapa pelanggan yang ditemui berkata, langkah kerajaan dianggap tepat pada masanya untuk mengubat kerinduan.

"Alhamdulillah boleh bersahur seperti biasa macam sebelum ini. Dapat menghabiskan masa di luar tetapi masih perlu mengekalkan SOP seperti memakai pelitup muka dan melakukan sanitasi," kata Farhan Fareed.

"Syukurlah sudah lama kita tak keluar makan bersahur hampir dua tahun, ini hari pertama jadi rasa seperti kembali kepada sedia kala semua. Harap akan berterusan macam ini tahun-tahun akan datang," menurut Siti Razimah A. Razak.

"Alhamdulillah tahun ini dapat bersahur di luar, terima kasih kepada kerajaan dengan telah vaksin semua ini secara tidak langsung memberi kita imuniti. Walau kes tinggi tetapi yang serius itu tidak banyak. Bila buka balik macam ini Alhamdulillah kita dapat nikmati balik cara lama dulu," jelas Sazali Shaharudin.Selepas dua tahun memerangi pandemik COVID-19, rakyat Malaysia kini memasuki fasa Peralihan ke Endemik dan kembali memulakan rutin harian seperti sedia kala dengan mengamalkan norma baharu.


Aura Ramadan kembali dirasai, jemaah teruja tunai solat tarawih tanpa penjarakan fizikal

KUALA LUMPUR, 3 April - Ramadan tahun ini semestinya paling bermakna buat umat Islam di seluruh negara apabila kembali dibenarkan menunaikan solat tarawih secara berjemaah tanpa penjarakan fizikal.Keterujaan warga kota menunaikan solat tarawih buat kali pertama selepas dua tahun dilanda pandemik COVID-19 menyaksikan kira-kira 5,000 jemaah hadir ke Masjid Wilayah Persekutuan Kuala Lumpur malam tadi.Solat sunat tarawih malam tadi diimamkan Imam Syeikh Abdul Rahman Al Dasuki Tahar Raduan dari Kaherah Mesir.Jemaah yang ditemui selepas solat nyata teruja dan gembira dapat menunaikan solat tarawih secara berjemaah dengan SOP baharu itu.

"Rasa seronok selepas dua tahun kita solat di rumah, dengan budak-budak sekali boleh bawa masjid pun beri kebenaran, untuk ibubapa senang lagilah untuk beribadah," kata Muhamad Nasrul Naim.

"Alhamdulillah satu kelebihan sebenarnya sebab kita sudah dua tahun tidak merasai pengalaman macam ini, jadi bila dibenarkan keadaan sekarang pun kita dalam fasa peralihan ke endemik, Alhamdulillah boleh kembali mengimarahkan masjid seperti sebelum ini," menurut Ayob Hasan.

Ruang masjid dibahagikan kepada tiga zon, zon A untuk solat tarawih 20 rakaat. Manakala Zon B dan C untuk solat 8 rakaat."Antara syarat pertama SOP memastikan semua jemaah memakai pelitup muka, walaupun tiada penjarakan kita menggalakkan untuk mereka membawa sejadah sendiri dan pada masa sama melaksanakan kawalan kendiri masing-masing," kata Penolong Pengarah Khidmat Masjid Wilayah Persekutuan, Jamal Zaidi Ismail.

Ruang solat ditutup selepas Tadarus Al-Quran untuk disanitasi bagi mengekang penularan wabak COVID-19 dan dibuka semula pukul 4.00 pagi.


Op Benteng, ATM sedia tingkat kekuatan anggota jika perlu

KUALA LUMPUR, 3 April - Kemasukan pendatang tanpa izin ke negara ini melalui 'jalan tikus' dijangka meningkat susulan pembukaan sempadan negara.Sehubungan itu, kekuatan Op Benteng akan ditingkatkan dengan menambah jumlah anggota Angkatan Tentera Malaysia (ATM) sekiranya terdapat keperluan.Panglima Angkatan Tentera, Jeneral Tan Sri Affendi Buang berkata kajian trend kemasukan pendatang tanpa izin dengan komander lapangan akan dilakukan terlebih dahulu sebelum membuka tindakan susulan."Ini memang kita sudah jangka oleh yang demikian apa yang berlaku sekarang ini di pihak tentera, kawalan sempadan kita perketatkan melihat potensi mereka akan masuk. Buat masa ini Op Benteng masih lagi berjalan dan pendekatan ini telah pun kita beritahu kepada unit-unit yang membuat pengawalan untuk memperketatkan lagi," katanya.Beliau berkata demikian pada sidang media Majlis Perbarisan Tahunan Putera Maktab Tentera Diraja di Kem Perdana Sungai Besi, di sini.

(Affendi (tengah) pada sidang media di Kem Sungai Besi)

Dalam pada itu, Affendi memaklumkan Maktab Tentera Diraja (MTD) akan ditambah baik melalui projek pengubahsuaian dan pembinaan blok tambahan bernilai hampir RM11 juta.Katanya, projek merangkumi kompleks logistik dan senggara, kumpulan kenderaan, stor senjata dan laman niaga.Projek telah bermula 15 Disember tahun lalu dan dijangka siap sepenuhnya 14 Jun 2023."Selain itu, MTD juga bakal dilengkapi dengan fasiliti sirkit rentas halangan serta menara abseiling dan flying fox yang baharu. Pembinaan sirkit dan menara berkenaan telah diluluskan dan kini dalam proses reka bentuk Bahagian Perkhidmatan Kejuruteraan Pertahanan (BPKP)," jelasnya.


PICKids: Terengganu perhebat kempen kesedaran vaksinasi sepanjang Ramadan

(Dr Alias pada Kempen Nafas Baru Bermula Ramadan dan Pelancaran Operasi Cakna Undang-Undang Kesihatan Awam)

KUALA TERENGGANU, 3 April - Kerajaan Terengganu akan memperhebat kempen kesedaran vaksinasi untuk kanak-kanak termasuk melalui slot tazkirah di masjid dan surau sepanjang Ramadan kali ini.Ia berikutan kedudukan negeri itu yang berada kedua tercorot dalam Program Imunisasi COVID-19 Kebangsaan Kanak-Kanak, PICKids sejak dilaksanakan Februari lalu.

Pengerusi Jawatankuasa Kerajaan Tempatan, Perumahan, Kesihatan dan Alam Sekitar Negeri, Dr Alias Razak berkata setakat Jumaat lalu, hanya 12.4% daripada 178,700 kanak-kanak berusia lima hingga 11 tahun di negeri ini telah menerima dos pertama vaksin COVID-19.  "Sebenarnya kita nak menjaga keselamatan mengelakkan daripada terkena COVID-19 dan akhirnya dapat komplikasi yang teruk. Kini dalam fasa peralihan ke endemik maksudnya kawalan dari segi kerajaan dah terbuka, PKP sudah tidak ada kawalan lagi dan terserah pada masing-masing untuk menjaga."Jadi kalau kita membenarkan sektor ekonomi, jamuan, kahwin, kenduri, sembahyang rapat-rapat kita boleh bermoreh aktiviti sosial sudah tidak ada orang nak kawal, penting menjaga diri kita supaya kalau jangkit tidak teruk, itulah dengan vaksin," katanya. Terdahulu, beliau merasmikan Kempen Nafas Baru Bermula Ramadan dan Pelancaran Operasi Cakna Undang-Undang Kesihatan Awam Peringkat Negeri di UniSZA.


Senarai hitam warga asing diaktifkan semula, elak risiko keselamatan

(Menteri Dalam Negeri, Datuk Seri Hamzah Zainudin/FOTO FAIL)

LARUT, 2 April- Susulan pembukaan semula sempadan semalam, individu yang disenarai hitam tidak akan dibenarkan masuk ke negara ini, demikian menurut Menteri Dalam Negeri, Datuk Seri Hamzah Zainudin.Beliau berkata, kementeriannya mengaktifkan semula rekod individu yang disenarai hitam kerana isu keselamatan dan jenayah daripada memasuki negara ini."Langkah itu bagi memastikan individu terbabit tidak bolos masuk ke Malaysia, seterusnya meletakkan risiko dan boleh meningkatkan kadar jenayah di negara ini."Selepas Jemaah Menteri bersetuju membuka pintu sempadan pada 1 April, saya telah mengarahkan semua agensi (di bawah Kementerian Dalam Negeri) bersiap siaga dari pelbagai aspek, malah kita telah pun bersiap sedia sejak sebulan lalu."Kita alu-alukan sesiapa sahaja datang ke Malaysia, namun pada masa sama, kita kena sedia dari segi keselamatan dan keperluan lain mengikut prosedur operasi standart (SOP) yang ditetapkan Kementerian Kesihatan (KKM)."Kita siap siaga untuk memastikan semua itu dapat kita pertahankan demi keselamatan rakyat yang ada dalam negara kita dan orang luar yang mahu masuk sini juga berasa lega bahawa Malaysia adalah sebuah negara yang selamat untuk mereka kunjungi."Ada senarai hitam yang kita sudah pun bersedia untuk memastikan bahawa mereka ini kita tidak benarkan masuk ke negara kita," katanya tanpa menjelaskan lanjut status rekod senarai hitam tersebut sebelum ini.Beliau berkata demikian pada sidang media selepas majlis penyampaian sumbangan kepada masjid dan surau di kawasan Dewan Undangan Negeri (DUN) Batu Kurau sempena Ramadan di sini.Hamzah menegaskan, menyedari ramai individu yang akan memasuki negara, pasukan keselamatan bersiap sedia membuat pemantauan ketat bagi menghalang sesiapa sahaja yang cuba masuk ke Malaysia untuk melakukan jenayah seperti penyeludupan.

(KDN mengaktifkan semula rekod individu yang disenarai hitam daripada memasuki negara ini/FOTO HIASAN)Menurutnya, ketibaan Ramadan juga sering menjadi faktor kepada pihak luar untuk melakukan aktiviti jenayah seperti penyeludupan dan pencerobohan di perairan negara.Justeru itu, katanya, semua agensi keselamatan dan penguatkuasaan telah diarah untuk bersiap sedia sejak sebulan lalu bagi memastikan keselamatan negara sentiasa diutamakan.Sementara itu, ketika ditanya mengenai persediaan kementeriannya susulan pemeteraian memorandum persefahaman (MoU) pengambilan dan perlindungan pekhidmat domestik Indonesia (PDI) di antara Malaysia dan Indonesia yang disempurnakan di Jakarta kelmarin, beliau berkata, ia antara lain membabitkan perlindungan kepada pembantu rumah dari negara jiran itu."Tindakan undang-undang akan diambil terhadap sesiapa sahaja yang melakukan kekerasan terhadap pembantu rumah. Kita masih ada undang-undang, jika salah kita tangkap. Bukan sahaja orang luar, orang dalam negara yang dikesan melakukan kekejaman kepada pembantu rumah pun, kita akan hadapkan ke muka pengadilan," katanya.


Tumpahan gam: Penduduk dinasihat tidak gunakan air Sungai Bariawa dan Pegalan

KENINGAU, 2 April- Penduduk dinasihatkan tidak menggunakan air dari Sungai Bariawa dan Sungai Pegalan susulan kejadian tumpahan gam akibat kemalangan membabitkan sebuah lori treler yang membawa muatan gam di Simpang Bariawa semalam.Ketua Polis Daerah Keningau, DSP Nor Rafidah Kassim berkata, dalam kejadian pada pukul 11.40 malam itu, sebuah lori treler dari Kota Kinabalu menuju sebuah kilang papan lapis telah hilangan kawalan semasa menuruni bukit sebelum terbabas dan terlanggar tebing bukit.Beliau berkata pemandu lori tidak mengalami kecederaan, bagaimanapun kemalangan tersebut mengakibatkan lori berkenaan pecah dan tumpahan sisa gam mengalir ke kawasan aliran sungai kecil di Kampung Bariawa."Pasukan dari Jabatan Kesihatan dan Polis Diraja Malaysia telah melakukan pemantauan di tempat kejadian dan mengambil sampel air sungai untuk tindakan lanjut. Laporan lanjut telah diserahkan kepada Jabatan Alam Sekitar (JAS) untuk tindakan."Orang awam dinasihatkan agar tidak membuat sebarang aktiviti di sungai tersebut yang disyaki tercemar," katanya menerusi kenyataan hari ini.Sementara itu, Pegawai Daerah Keningau Walter Kenson dalam kenyataan berasingan meminta penduduk kampung yang tinggal di kawasan Sungai Bariawa dan Sungai Pegalan agar tidak menggunakan air sungai itu sehingga disahkan selamat oleh JAS.

Beliau berkata antara kawasan yang terjejas termasuk Bariawa Ulu, Bariawa Tengah, Bariawa Laut, Lingkudou, Durok, Masak serta Ansip dan penduduk juga diminta memaklumkan sahabat serta saudara mara yang tinggal di sepanjang sungai berkenaan agar menghindari air sungai tersebut."Tumpahan kimia (gam) tersebut mengandungi bahan Phenol Formaldehyde Resin yang diketogorikan sebagai toksik dan berbahaya kepada pengguna air sepanjang sungai yang tercemar."Jika sekiranya terdapat penduduk yg mengalami masalah kesihatan akibat penggunaan air dari sungai tersebut diminta segera ke hospital atau klinik perubatan berdekatan bagi mendapatkan rawatan segera," katanya.


Musim haji 2022: Jemaah kumpulan 2020 dan 2021 diberi keutamaan

(Idris Ahmad ketika sidang media selepas Majlis Sumbangan Ihya Ramadan kepada masjid, surau, Sekolah Agama Rakyat SAR persendirian dan rumah anak yatim bagi kawasan Parlimen Bukit Gantang di Changkat Jering)

TAIPING, 2 April- Lembaga Tabung Haji (Tabung Haji) akan mengutamakan bakal jemaah yang telah disenaraikan pada tahun 2020 dan 2021 untuk mengerjakan ibadah haji pada tahun ini.Menteri di Jabatan Perdana Menteri (Hal Ehwal Agama), Datuk Idris Ahmad berkata, kerajaan berharap akan mendapatkan keputusan mengenai kuota haji tahun ini dalam masa yang terdekat dan mengutamakan mereka yang telah disenaraikan nama pada tahun 2020 dan 2021.“Setakat ini kita belum dapat lagi kuota haji dan kita memahami ini mungkin kerana tekanan yang sedang dihadapi oleh kerajaan Arab Saudi berikutan Covid-19.“Tambahan pula negara itu juga baru sahaja membuka semula sempadan negara mereka dengan membenarkan Umrah."Mereka yang disenarai mengerjakan haji untuk tahun 2022 dan 2021 telah diminta membuat persediaan sekiranya disenarai untuk menunaikan ibadah tersebut," katanya.Beliau ditemui pemberita selepas majlis sumbangan Ihya Ramadan kepada masjid, surau, Sekolah Agama Rakyat SAR persendirian dan rumah anak yatim bagi kawasan Parlimen Bukit Gantang di Changkat Jering di sini hari ini.Menurut Idris, kehadiran jemaah yang melakukan Umrah di Mekah dan Madinah agak ramai dan mungkin itu merupakan ujian di lapangan oleh kerajaan Arab Saudi untuk menentukan kuota haji pada tahun ini.

(Sebelum ini, 32,000 kuota haji diberikan buat jemaah Malaysia/FOTO FAIL)

“Kita harap mendapat kuota haji sebelum bulan Ramadan namun setakat ini kuota haji mana-mana negara pun belum diumumkan atau diputuskan lagi oleh kerajaan Arab Saudi."Kita berharap pihak Arab Saudi dapat memberikan keputusan kuota haji secepat mungkin agar pihak pengurusan Tabung Haji dapat membuat persiapan segera. “Kita berdoa pada Allah agar dipermudahkan urusan untuk mendapat keputusan tentang perkara itu bagi memudahkan kita untuk menyusun dan merangka pengurusan untuk menempah hotel, pengangkutan dan sebagainya," katanya.Untuk rekod, sebelum ini, 32,000 kuota haji diberikan buat jemaah Malaysia.


Majikan perlu sediakan borang pekerjaan mesra OKU - Ras Adiba

KUALA LUMPUR, 2 April- Presiden Persatuan OKU Sentral, Senator Datuk Ras Adiba Radzi memohon badan-badan kerajaan atau swasta untuk menyediakan borang permohonan pekerjaan yang mesra Orang Kurang Upaya (OKU).Ras Adiba yang juga Ahli Dewan Negara berkata ini penting bagi memastikan golongan OKU tidak didiskriminasi semasa memohon pekerjaan sama ada di sektor kerajaan atau swasta yang borang pekerjaan kebanyakan majikan didapati tidak menyediakan ruang pilihan mengenai tujuh kategori OKU seperti diperuntukkan oleh Jabatan Kebajikan Masyarakat (JKM)."Kita kena pastikan memberi peluang kepada OKU kerana borang yang mereka isi mestilah mempunyai sedikit ciri ramah (mesra) kerana sesetengah OKU kalau dinyatakan kecacatan sahaja terus tidak diberi peluang."Saya tidak berkata mereka (majikan) tidak mahu mengambil (bekerja), cuma kita berharap mereka memberi peluang kalau boleh sila tandakan apakah kategori, sekurang-kurangnya ada tujuh kategori itu. Dengan ini kita akan bersikap terbuka dan tidak mendiskriminasikan golongan ini,” katanya.Beliau berkata demikian ketika ditemui Bernama pada Pameran Seni Ekspresi Autisme sempena Hari Kesedaran Autisme Sedunia 2022 di sini hari ini. Pameran bertempat di Muzium Telekom Jalan Raja Chulan di sini akan berlangsung selama sebulan sehingga 30 April depan.

Tujuh kategori OKU yang diiktiraf JKM adalah kurang upaya pendengaran, kurang upaya penglihatan, kurang upaya fizikal, kurang upaya pertuturan, kurang upaya pembelajaran, kurang upaya mental dan kurang upaya pelbagai.Mengenai kuota khas sekurang-kurangnya satu peratus peluang pekerjaan bagi OKU melalui program Malaysia Short-Term Employment Programme (MySTEP) 2022, Ras Adiba berkata bagi mencapai sasaran itu, majikan perlu menyediakan program 'Disability Equality Training' (DET) supaya majikan dan rakan sekerja dapat memahami dan menyokong golongan berkenaan di tempat kerja.Sementara itu, seorang pelukis austime Izzati Shahrin, 28, berharap dapat menjual beberapa lukisannya itu sempena pameran seni berkenaan selepas terputus pendapatan akibat pandemik COVID-19."Pameran ini adalah peluang untuk golongan autisme dan OKU untuk memperoleh pendapatan dan setiap hasil seni bukan sahaja untuk lukisan tetapi karya itu akan dicetak ke bentuk lain seperti baju, cawan dan cenderahati," kata ibu Izzati, Zuraini Anuar, 60.Izzati mula melukis sejak berusia lima tahun dan dia mendapat ilham melalui pengalaman dan pemerhatian di sekelilingnya.


LHDN tukar waktu operasi sepanjang bulan Ramadan

KUALA LUMPUR, 2 April- Kaunter perkhidmatan Lembaga Hasil Dalam Negeri (LHDN) di semua Pejabat Cawangan LHDN akan beroperasi dari pukul 8.00 pagi hingga pukul 4.30 petang, pada Isnin hingga Jumaat sepanjang bulan Ramadan ini, kecuali di Kedah, Kelantan, Terengganu dan Johor. LHDN dalam satu kenyataan hari ini berkata bagi keempat-empat negeri itu, perkhidmatan bermula dan tamat pada waktu sama pada Ahad hingga Rabu, manakala pada Khamis, operasi ditetapkan pada pukul 8.00 pagi hingga pukul 3.00 petang.Bagi perkhidmatan Hasil Care Line dan Telefonis Cawangan pula, ia akan bermula dari pukul 9.00 pagi hingga pukul 4.30 petang kecuali hari Khamis di Kedah, Kelantan, Terengganu dan Johor yang akan bermula pada pukul 8.00 pagi hingga pukul 3.00 petang.

Sementara itu, waktu operasi kaunter Pusat Bayaran Kuala Lumpur akan bermula dari pukul 8.00 pagi hingga pukul 4.00 petang, Pusat Bayaran Kota Kinabalu (8.00 pagi hingga 3.00 petang) dan Pusat Bayaran Kuching (8.00 pagi hingga 4.00 petang).LHDN dalam kenyataan itu turut menyarankan pelanggan supaya melakukan urusan percukaian secara dalam talian bagi memastikan risiko penularan wabak COVID-19 dapat dikurangkan.


Negeri bahagia: Negeri Sembilan, Melaka, Perlis catat skor tinggi

KUALA LUMPUR, 2 April- Tiga negeri iaitu Negeri Sembilan, Melaka dan Perlis tersenarai sebagai negeri 'bahagia' oleh Jabatan Perancangan dan Desa (PLANMalaysia) apabila semua daerahnya mendapat skor melebihi 80 peratus dalam Indeks Kebahagiaan 2021 bagi bandar di Malaysia.PLANMalaysia menyenaraikan 80 daripada 114 pihak berkuasa tempatan (PBT) di Semenanjung dan Sabah, mencapai skor melebihi 80 peratus (bahagia).Ia mengambil kira aspek yang berkaitan dengan tahap dan kualiti perkhidmatan PBT seperti penjagaan kebersihan persekitaran, pengurusan pepejal dan kutipan sampah.Di Negeri Sembilan, Setiausaha Kerajaan (SUK) Negeri Sembilan, Datuk Dr Razali Ab Malik, berkata tujuh daerah yang mempunyai 1.2 juta penduduk mencatat skor penuh."Tampin dinobatkan antara 10 Bandar Paling Bahagia Malaysia dengan pencapaian skor tertinggi 99.5 peratus, diikuti Jelebu (97.85 peratus), Jempol (89.07 peratus), Kuala Pilah (88.39 peratus), Port Dickson (85.76 peratus), Seremban (83.60 peratus) dan Rembau (81.91 peratus)," katanya.Beliau berkata, pembangunan setiap bandar di negeri itu berdasarkan kekuatan dan keupayaan masing-masing, berpaksikan tiga teras pembangunan menerusi Rancangan Struktur Negeri Sembilan 2045."Tiga teras itu adalah daerah Seremban dan Port Dickson sebagai pembangunan 'Malaysia Vision Valley 2.0', iaitu bandar metropolis yang berdaya saing inklusif dan bersih. Kuala Pilah, Tampin, Rembau dan Jempol, sebagai pembangunan agropolis menerapkan elemen pertanian. Jelebu sebagai pembangunan biodiversiti menerapkan pemeliharaan sumber semula jadi," katanya.

(Melaka antara tiga negeri selain Perlis dan Negeri Sembilan  tersenarai sebagai negeri 'bahagia' oleh Jabatan Perancangan dan Desa (PLANMalaysia)

Memetik la[poran Bernama, katanya terdapat enam indikator utama, dinilai di bawah dimensi komuniti sejahtera berkaitan prasarana bagi mencapai indeks Bandar Bahagia.Ia membabitkan peratusan liputan kediaman dalam lingkungan 400 meter dari kemudahan masyarakat, kadar liputan jalur lebar, pengurangan gangguan bekalan elektrik, pengurangan kes gangguan bekalan air, bilangan terminal dan stesen pengangkutan awam serta peratusan kediaman mendapat perkhidmatan pembetungan.Beliau berkata, kelebihan negeri itu dapat dilihat melalui penetapan peranan dan fungsi setiap bandar seperti Seremban yang berperanan pusat pentadbiran negeri, Port Dickson sebagai bandar pelancongan dan Kuala Pilah adalah pusat warisan dan kebudayaan.Katanya, sejajar matlamat menuju negeri sejahtera, inklusif dan mampan menjelang 2045, kerajaan negeri juga akan terus memberi penekanan dan penambahbaikan aspek kesihatan bagi memastikan akses terhadap penjagaan kesihatan.Selain itu, menangani kemiskinan secara menyeluruh, mempertingkatkan bekalan rumah mampu milik berkualiti, mempergiat aktiviti ekonomi dan menggalakkan gaya hidup aktif dalam kalangan rakyat.Sementara itu, di Melaka, Majlis Bandaraya Melaka Bersejarah (MBMB) yang mencapai skor 91.97 peratus, mengatur pelbagai strategi di samping mempertingkatkan kualiti penyampaian dan perkhidmatan kepada masyarakat bagi memastikan negeri itu terus mencapai status bahagia.Datuk Bandar MBMB, Datuk Zainal Abu, berkata ia merangkumi perkhidmatan di bawah pentadbiran pihak berkuasa tempatan (PBT) itu, antaranya menyediakan infrastruktur, mengambil tindakan segera sekiranya berlaku masalah atau aduan di samping melaksanakan pengindahan kawasan sekitar."Antara perkara dilakukan adalah seperti pemasangan lampu di kawasan gelap, membaiki kerosakan jalan, pembersihan, penyelenggaraan sistem perparitan dan sebagainya bagi memastikan keselamatan, keselesaaan dan kesejahteraan penduduk."Kita juga memperkenalkan pelbagai inisiatif, antaranya membangunkan sistem SPiKTRA-M bagi tujuan penyuraian trafik dan kelancaran lalu lintas dengan menggunakan algoritma kecerdasan buatan (AI) yang berupaya menghasilkan Sistem Lampu Hijau Bersepadu, dengan penjimatan masa sehingga 300 peratus," katanya seperti dilaporkan Bernama.Zainal berkata, langkah itu juga sebagai permulaan ke arah menjadikan Bandaraya Melaka sebagai bandar pintar dan perkhidmatan yang diberikan MBMB itu secara tidak langsung memudah dan melancarkan urusan seharian penduduk di negeri itu.Dalam indeks terbabit, selain MBMB, tiga PBT lagi turut mencatatkan skor tertinggi, iaitu Majlis Perbandaran Alor Gajah(98.17 peratus), Majlis Perbandaran Hang Tuah Jaya (89.40 peratus) dan Majlis Perbandaran Jasin (85.48 peratus).Di Perlis, EXCO Pembangunan Pusat Pertumbuhan Baharu, Asmaiza Ahmad menyifatkan kemudahan dan prasarana di negeri itu dengan penduduk lebih 254,700 orang itu adalah setara dengan negeri lain."Selain itu, cadangan projek 'Perlis Inland Port' (PIP) turut memberi nafas baharu kepada Perlis dalam menyokong pembangunan lain di sekitarnya," katanya sambil memberitahu Perlis di bawah pentadbiran Majlis Perbandaran Kangar (MPK) mencatatkan skor status Indeks Kebahagiaan 80.02 peratus.


Lemas: Mayat warga emas dihanyut arus deras banjir ditemukan

(Operasi mencari dan menyelamatkan (SAR)dihentikan selepas mayat mangsa berjaya ditemui/FOTO JBPM)

CAMERON HIGHLANDS, 2 April- Mayat warga emas Orang Asli yang hilang lima hari lalu selepas dihanyutkan arus deras akibat banjir kilat di Kampung Sungai Ubi di sini, ditemukan pada tadi.Mayat mangsa, Mariam Bertampan, 62, ditemui pada jam 11.45 pagi kira-kira 500 meter dari lokasi dia terjatuh.Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mayat mangsa diserahkan kepada pihak polis untuk tindakan selanjutnya."Operasi mencari dan menyelamatkan (SAR) sebelum ini dihentikan selepas mayat mangsa berjaya ditemui," katanya dalam kenyataan pada Sabtu.

(Mayat seorang wanita Orang Asli yang hilang lima hari lalu selepas dihanyutkan arus deras akibat banjir kilat di Kampung Sungai Ubi di sini, ditemukan pada Sabtu/FOTO JBPM)

Selasa lalu, pihak bomba dan penyelamat menerima panggilan mengenai kejadian tersebut pada jam 4.50 petang.Ketika kejadian, hujan lebat berterusan menyebabkan berlakunya banjir kilat di kawasan berkenaan.


LKIM Perlis promosi Q-Fish, tawar harga lebih murah

ARAU, 2 April- Lembaga kemajuan Ikan Malaysia (LKIM) Perlis hari ini mempromosikan pusat jualan Ikan Sejuk beku (Q-Fish) di pelantar ikan Sungai Padang Perlis.  Pusat jualan berkenaan juga bersesuai berikutan harganya yang murah, sekaligus membantu golongan berpendapatan rendah B40 untuk mendapatkan bekalan.  Pusat jualan yang dibuka bermula jam 8 pagi hingga 3 petang itu menawarkan harga yang lebih murah iaitu sekitar 10 hingga 20% daripada harga biasa. Menurut Exco Pertanian & Industri Asas Tani Perlis Nurulhisham Yaakob selain ikan Q-Fish, pusat jualan berkenaan turut menyediakan pelbagai hasil tangkapan laut lain termasuk ketam, udang dan siput secara pukal.  "Perniagaan ini dikendalikan Persatuan Nelayan Kawasan Perlis Selatan, mereka boleh dapat bekalan daripada Q-Fish segera la, dari semasa ke semasa, dan banyak orang dah mula tempah dan terutamanya buat persiapan ni sebab esok dah nak mula puasa, jadi senang orang sini tak payah pergi beli tempat lain dah, beza harga harian paling rendah antara 10 ke 20%," kata Nurulhisham. Beliau berkata demikian kepada pemberita di Sungai Padang, Arau Perlis.  Sepanjang program mempromosikan pusat jualan itu, sebanyak 150 kilogram ikan Q-Fish di agihkan kepada 150 orang pengunjung terawal.

(Exco Pertanian & Industri Asas Tani Perlis Nurulhisham Yaakob )


Tarik lebih ramai pendengar, Perlis FM pasang papan tanda di beberapa lokasi pelancongan

KANGAR, 2 April- Susulan sambutan ulang tahun RTM ke 76 yang disambut semalam, Perlis FM mengorak langkah memasang papan tanda ‘Perlis FM’ di beberapa lokasi strategik bagi menarik pendengar.  Selain itu, turut diadakan aktiviti selingan bersama warga kerja, penyampai radio dan pengunjung sebagai usaha mempromosikan stesen radio berkenaan.  Sebanyak enam lokasi baharu dan sedia ada di pasang papan tanda dan salah satunya di 'view point' Wang Kelian yang menjadi lokasi pelancong dalam dan luar Perlis. Menurut penerbit Program Izuani Abdul Wahab, selain di Wang kelian, papan tanda berkenaan turut di pasang di Padang Besar, dan beberapa pintu sempadan negeri.  "Maknanya papan tanda di 'view point' Wang Kelian ini adalah yang baharu, jadi sekarang ada enam papan tanda kesemuanya, bagi promosikan Perlis FM, jadi kita harap dengan adanya papan tanda ini, ramai lagi yang peka dengan frekuensi kami dan dapat meningkatkan lagi jumlah pendengar kita,"kata Izuani. Beliau berkata demikian kepada pemberita selepas gimik memasang Papan tanda Perlis FM di Wang Kelian, Perlis.  Turut diadakan kuiz dan penyerahan flayer kepada pengunjung yang terdiri daripada masyarakat Perlis dan pelancong.


Pemantauan di semua bazar Ramadan, pastikan pematuhan SOP bendung penularan COVID-19

PORT DICKSON, 2 April- Pemantauan akan dilakukan di setiap bazar Ramadan bagi memastikan peniaga dan pengunjung mematuhi SOP dalam membendung penularan COVID-19.  Ketua Polis Negeri Sembilan, Datuk Mohamad Mat Yusop berkata, pihaknya akan bekerjasama dengan pihak berkuasa tempatan (PBT) untuk membuat pemantauan bagi memastikan perjalanan di setiap bazar Ramadan teratur dan lancar.  Polis juga tidak akan mengenakan tindakan sewenang-wenangnya, justeru berharap masyarakat dapat mematuhi SOP. "Kita akan beri tumpuan pemantauan seperti bazar Ramadan kerana ia tempat kritikal dalam tempoh Ramadan bersama dengan PBT, mungkin Rela akan bantu dalam usaha untuk kita bukan nak sekat tapi kita nakmemastikan supaya di bazar-bazar Ramadan itu teratur dan tidak menimbulkan masalah."Harapan kita supaya masyarakat patuh dengan SOP ditetapkan, kita tidak akan ambil tindakan sewenang-wenangnya,"kata Mohamad.Beliau berkata demikian dalam sidang media Operasi Bersepadu Pembukaan Sempadan Negara di Port Dickson. Operasi tersebut diadakan bagi memantau situasi perairan negara di Port Dickson sempena pembukaan sempadan malam tadi.

(Ketua Polis Negeri Sembilan, Datuk Mohamad Mat Yusop)


Tiada kompromi, peniaga bazar Ramadan dan Aidilfitri di Melaka dipantau, elak kenaikan harga melampau

ALOR GAJAH, 2 April- Tiada kompromi kepada peniaga bazar Ramadan dan Aidilfitri yang menaikkan harga barangan seperti makanan dan barangan basah atau kering.  Exco Hal Ehwal Pengguna Melaka, Ngwe Hee Sem berkata, pemantauan akan dijalankan dengan kerap bagi memastikan tiada kenaikan harga mendadak sepanjang Ramadan ini.  Katanya, sekiranya Kementerian Perdagangan dan Hal Ehwal Pengguna (KPDNHEP) menerima aduan berkenaan perkara itu, tindakan saman akan dikenakan kepada peniaga.  "Mereka jangan lah ambil kesempatan dalam bulan Ramadan ni, jangan sembarangan naik harga sebab kita akan pastikan mereka ikut harga yang berpatutan."Kalau kita terima aduan kita akan turun dan pastikan kenapa mereka berbuat demikian, kalau mereka tak ikut kita akan beri amaran atau kita saman sahaja, di Melaka setakat ini kita belum dengar barang naik harga," kata Ngwe Hee Sem.Beliau berkata demikian ketika ditemui di Jualan Keluarga Malaysia di Alor Gajah, Melaka. Mengulas lanjut katanya, setakat ini di Melaka, tiada aduan diterima mengenai bekalan dan harga ayam.  Bagaimanapun, terdapat kekurangan bekalan telur ayam gred C ketika ini.

(Exco Hal Ehwal Pengguna Melaka, Ngwe Hee Sem)


UUM intai peluang jalin kerjasama dengan universiti di Australia

SYDNEY, 2 April- Universiti Utara Malaysia (UUM) mengintai peluang untuk menjalin kerjasama strategik menerusi lawatan kerja Naib Canselor, Prof. Dr. Haim Hilman Abdullah ke Australia National University (ANU) dan University of Sydney (USyd). Menerusi lawatan ke ANU, delegasi Malaysia yang diketuai Pesuruhjaya Tinggi Malaysia di Australia, Datuk Roslan Abdul Rahman bersama Prof. Dr. Haim Hilman disambut Timbalan Naib Canselor (Strategi Antarabangsa), Prof. Sally Wheeler; Pengarah Institut Malaysia ANU, Dr. Ross Tapsell dan Pengurus Kanan Pembangunan Perkongsian Antarabangsa, Dr. Anthony Nelligan.  Pada pertemuan itu, Prof. Dr. Haim Hilman menyatakan keupayaan universiti awam negara menjalankan kajian berkaitan Malaysia dan Asia, selain kesediaan untuk berkongsi hasil penyelidikan untuk manfaat bersama.  Beliau turut mempromosikan Insitut Pengurusan Bencana, Pusat Pengajian Pengurusan Teknologi dan Logistik (STML) dan Insitut Pengurusan Risiko, Pusat Pengajian Ekonomi, Kewangan dan Perbankan (SEFB) yang berupaya menjalankan kajian berkaitan cuaca dan tenaga. Sementara itu, Prof. Wheeler menyatakan hasrat ANU untuk meningkatkan kerjasama dalam penyelidikan terutama dalam bidang cuaca dan tenaga selain perniagaan serta perdagangan. Di USyd pula, delegasi disambut oleh Pengarah Pejabat Penglibatan Global, Amanda Sayan dan Ketua Perjanjian Antarabangsa, Tommy Gatling serta Ketua Mobiliti dan Pertukaran Pelajar, Fiona White.  Menurut Sayan, USyd mempunyai program mobiliti pelajar terbesar di Australia dan menyatakan hasrat untuk bekerjasama dengan universiti di Malaysia. "USyd juga menyediakan sokongan kepada pelajar untuk menjalankan program mobiliti di bawah Rancangan Colombo Baharu (NCP) yang membolehkan pelajar sarjana muda menjalankan program mobiliti untuk tempoh jangka panjang atau jangka pendek dengan tempoh minimum dua minggu," katanya.

(Prof. Dr. Haim Hilman Abdullah menyerahkan cenderamata kepada Ketua Mobiliti dan Pertukaran Pelajar, Fiona White.)

Sementara itu, Prof. Dr. Haim Hilman berkata, program pertukaran pelajar sangat penting dalam membantu meningkatkan kefahaman budaya dan menghormati antara sama lain.  “UUM bersedia untuk bekerjasama dalam membentuk program mobiliti yang menepati keperluan program akademik yang ditawarkan oleh USyd secara usaha sama dengan universiti awam di Malaysia,” katanya.  Sepanjang lawatan di kedua universiti itu, delegasi Malaysia telah dibawa melawat sekitar kampus. ANU dan USyd masing-masing tersenarai pada kedudukan ke-27 dan ke-38 universiti terbaik di dunia dalam penarafan QS World University Rankings 2022.


148 rumah rosak akibat ribut di Sungai Petani

SUNGAI PETANI, 2 APRIL- Sebanyak 148 buah rumah di Sungai Petani, Kedah rosak dalam kejadian ribut semalam mengakibatkan sebahagian bahagian bumbung rumah terlibat diterbangkan angin kencang.  Pengerusi Jawatankuasa Perumahan, Alam Sekitar , Perpaduan dan Hal Ehwal Masyarakat Cina dan Siam, Dr Robert Ling Kui Ee berkata bancian telah dijalankan bagi menyalurkan bantuan segera membaiki kerosakan kepada penduduk yang terjejas.  Kejadian berlaku kira-kira jam 2.45 petang beserta angin kuat dan hujan lebat. Kawasan yang terjejas ialah Taman Sutera Jaya melibatkan 27 buah rumah, Taman Songket Indah , 4 rumah, Taman Songket 30 ,Taman Seri Impian 81,Dewan Orang Ramai Taman Seri Impian 1,Kampung Mandi Lembu 3 dan Taman Sari 2.  Beliau berkata demikian selepas meninjau kawasan terjejas semalam bersama pejabat daerah Kuala Muda dan agensi terlibat. Sementara itu Pegawai Pertahanan Awam Daerah Kuala Muda, Kapten (PA) Azhar Ahmad berkata, tiada kemalangan jiwa dilaporkan dan kejadian angin kuat semalam turut menyebabkan banyak kejadian pokok tumbang.  Kit bantuan bencana turut disalurkan kepada penduduk terjejas.

(Pengerusi Jawatankuasa Perumahan, Alam Sekitar , Perpaduan dan Hal Ehwal Masyarakat Cina dan Siam, Dr Robert Ling Kui Ee meninjau kawasan terjejas)


Zakat fitrah di Perlis kekal RM7

KANGAR, 2 April- Bayaran zakat fitrah bagi umat Islam di Perlis pada tahun ini kekal pada kadar RM7 seperti tahun sebelumnya.Raja Muda Perlis, Tuanku Syed Faizuddin Putra Jamalullail bertitah, penetapan itu selaras dengan kelulusan Persidangan Mesyuarat Majlis Agama Islam dan Adat Istiadat Melayu Perlis (MAIPs) yang telah memperakukan keputusan Mesyuarat Jawatankuasa Fatwa Negeri Perlis untuk mengekalkan kadar fitrah pada tahun ini berdasarkan harga beras yang lazimnya digunakan oleh masyarakat."Selain menunaikannya dengan bayaran tunai, umat Islam yang menunaikan Zakat Fitrah dengan beras, maka kadar pengeluaran ialah sebanyak satu gantang Nabawi bagi setiap seorang bersamaan dengan 2.6 kilogram," titah baginda sempena Majlis Rukyah Hilal Ramadan 1443H anjuran Jabatan Mufti Perlis dan MAIPs di Tapak Cerapan Hilal Perlis, Kompleks Masjid Al-Hussain, Kuala Perlis, di sini.

(Raja Muda Perlis (kanan) pada Majlis Rukyah Hilal Ramadan 1443H anjuran Jabatan Mufti Perlis dan MAIPs di Kuala Perlis)

Umat Islam boleh menunaikan zakat fitrah melalui amil-amil kariah di seluruh negeri Perlis disamping bayaran secara dalam talian.Pada majlis sama, baginda yang juga merupakan Tuanku Yang DiPertua MAIPs turut berkenan melancarkan penerbitan Sebaran "Adab-adab Berbuka Puasa Menurut Sunnah" terbitan Jabatan Mufti Negeri Perlis.Sebaran penerbitan berkenaan bertujuan menggalakkan umat Islam agar sentiasa menghayati dan mengamalkan adab-adab berbuka puasa yang bertepatan dengan Sunnah Rasulullah SAW. Turut mengiringi baginda, Raja Puan Muda Perlis, Tuanku Hajah Lailatul Shahreen Akashah Khalil.


Tiga prinsip dan lima tonggak digariskan Panglima Tentera Darat jadi panduan anggota tentera

KOTA SAMARAHAN, 2 April- Anggota tentera diingatkan agar sentiasa menjadikan tiga prinsip dan lima tonggak yang digariskan oleh Panglima Tentera Darat ke-28, sebagai panduanbagi mengekalkan kecemerlangan Pemerintahan Medan Timur Tentera Darat PMTTDdalam memainkan peranan sebagai benteng utama pertahanan di Sarawak dan Sabah.Panglima Medan Timur Tentera Darat, Leftenan Jeneral Dato Mardzuki Muhammad berkata ini kerana tiga prinsip dam lima tonggak terbabit merupakan wadah terbaik oleh semua warga dalam usaha memperkasa ketumbukan PMTTD. Jelas Leftenan Jeneral Dato Mardzuki tiga prinsip yang digariskan oleh Panglima Tentera Darat Ke-28 Jeneral Tan Sri Datuk Seri Zamrose Mohd Zain ialah laksanakan apa yang harus dilakukan, lakukan apa yang dikatakan akan dilaksanakan dan laksanakan perkara yang betul.  Manakala lima tonggak yang digariskan ialah kelangsungan misi dan kesiagaan, memperkasakan keutuhan organisasi, pelestarian kesejahteraan warga, pengukuhan perhubungan pertahanan dan peningkatan hubungan TDM dengan awam.  Tambahnya selain mempertahankan kedaulatan dan keselamatan persempadanan, PMTTD turut berperanan penting dalam mendukung kesejahteraan rakyat di Sabah dan Sarawak.  Beliau berucap bersempena perbarisan Hari PMTTD ke-8 di padang kawad kem Muara Tuang di Kota Samarahan, semalam.

(Perbarisan Hari PMTTD ke-8 di padang kawad kem Muara Tuang di Kota Samarahan)


Perkhidmatan bas henti henti mula beroperasi 1 Mei ini - MOT

JOHOR BAHRU, 2 April- Perkhidmatan bas henti henti antara sempadan Malaysia-Singapura dijangka beroperasi 1 Mei ini.  Menteri Pengangkutan, Datuk Seri Ir. Dr. Wee Ka Siong berkata ketika ini, hanya 24 bas digunakan bagi Laluan Perjalanan Vaksinasi (VTL) dan enam bas shuttle untuk merentas sempadan.

Ketika ini, satu perbincangan berhubung jumlah pengoperasian bas henti henti sedang dibuat dengan Agensi Pengangkutan Awam Darat (APAD) dan Land Transport Authority (LTA) Singapura. Keputusan dijangka diumumkan dua minggu lagi.  "Jadi dalam tempoh dua minggu, dia akan beransur pulih kalau tidak sepenuhnya, 50% menjelang hujung bulan ini," kata Wee Ka Siong kepada pemberita RTM.

(Menteri Pengangkutan, Datuk Seri Ir. Dr. Wee Ka Siong)

Jelasnya, terdapat beberapa masalah yang perlu diselesaikan pengusaha bas antaranya penyelenggaraan dan pemeriksaan di PUSPAKOM.


JAWI atur pelbagai program dan aktiviti, ajak orang ramai imarahkan bulan Ramadan

KUALA LUMPUR, 2 April- Jabatan Agama Islam Wilayah Persekutuan (JAWI) telah mengatur pelbagai program menarik, sebagai pengisian muslimin dan muslimat di Wilayah Persekutuan bersempena ketibaan bulan Ramadan. Menurut Pengarah JAWI, Datuk Mohd Ajib Ismail ia meliputi pengisian ibadah, kerohanian, pembudayaan ilmu dan kemasyarakatan di semua premis di bawah seliaan JAWI. "Kita telah pun mengagihkan bantuan Ihya’ Ramadan kepada masjid dan juga surau Jumaat, setiap masjid akan diberikan RM15,000, setiap surau jumaat akan diberikan RM12,500 dan surau RM11,000 untuk digunakan bagi program dan aktiviti sepanjang bulan Ramadan."Kita juga telah mengeluarkan pekeliling tentang SOP yang terbaharu untuk panduan masjid, berhubung apa yang boleh, apa yang tak boleh, apa yang perlu dijaga dan yang ketiga, kita juga telah pun memberikan kebenaran kepada mana-mana masjid dan surau untuk menjemput imam-imam yang bersesuaian dan juga menggilirkan mereka," kata Mohd Ajib kepada pemberita RTM.

(Pengarah JAWI, Datuk Mohd Ajib Ismail)

Antara program lain yang turut diatur JAWI termasuk Program Iftar atau Berbuka Puasa di Masjid, Kongsi Rezeki Agihan Bubur Lambuk dan Kurma, Ziarah Kasih Ramadan Bersama Asnaf dan Gelandangan serta Kempen Jom Infaq dan Masjid Di Hatiku.  Tambah beliau, program tersebut dilaksanakan bagi memberi peluang kepada umat Islam melipatgandakan ibadah serta menzahirkan keprihatinan dan perasaan empati terhadap kesusahan yang dialami insan lain .  Bercakap kepada pemberita, Datuk Ajib juga mengajak orang ramai merebut peluang mengimarahkan masjid setelah dibenarkan merapatkan saf.  Sementara itu, pihak masjid di sekitar Wilayah Persekutuan juga akan mengagihkan makanan bermasak setiap setiap hari kepada orang ramai sepanjang Ramadan.


Keedsflix dan USIM taja 1,000 ID percuma kepada golongan B40

CYBERJAYA, 2 April- Keedsflix menerusi usahasama dengan Universiti Sains Islam Malaysia (USIM) menaja 1,000 ID percuma bernilai RM199,000 buat golongan B40 dalam usaha meningkatkan taraf pendidikan anak-anak.Menurut Pengarah Keedsflix Sdn Bhd, Azri Jenami ramai kanak-kanak terutama daripada golongan B40 yang terjejas sepanjang pandemik dan tidak mempunyai akses kepada kemudahan internet menjadi titik tolak kepada lahirnya program seumpama ini. Menurutnya, usaha ini bertujuan untuk memastikan tiada pelajar yang ketinggalan termasuk tidak boleh membaca setelah dua tahun tidak mendapat pendidikan terbaik akibat COVID-19."Kita melihat bahawa dalam keadaan pandemik, M40 dah pergi ke B40. Maka, hari ini melalui medium Universiti Islam Malaysia (USIM), dimana kita lihat USIM antara yang agresif menjalankan projek kebajikan pada banjir hari tu. Jadi kita memilih USIM untuk memberikan 1,000 ID percuma bernilai RM199,000 kepada anak-anak B40," kata Azri ketika ditemui dalam majlis Penyerahan Bantuan Pembelajaran Online Keedsflix, di sini.

(Pengarah Keedsflix Sdn Bhd, Azri Jenami menjelaskan kepada media berhubung kerjasama Keedsflix dan USIM)

Terdahulu turut berlangsung majlis Memorandum Persefahaman antara Showme Eduwav Berhad dan Pipakids International Sdn Bhd bersama rakan kolaborasi bagi mencapai misi dan visi menjayakan agenda Showme Eduwav Berhad ke Bursa Tahun 2025.


Pembukaan sempadan, bekalan pasport antarabangsa mencukupi - KDN

PETALING JAYA, 2 April- Kementerian Dalam Negeri (KDN) memberi jaminan bekalan pasport antarabangsa mencukupi berikutan pembukaan sempadan antarabangsa negara.Menterinya, Datuk Seri Hamzah Zainudin berkata rakyat Malaysia yang ingin membuat permohonan baharu atau memperbaharui dokumen tidak perlu risau kerana Jabatan Imigresen Malaysia (JIM) mempunyai stok yang mencukupi bagi tempoh enam bulan dari sekarang."Mereka ada stok sebanyak 600,000 dan Insya-Allah kalau kita bincang dari segi unjuran yang kita mahukan, saya yakin permohonan pasport baharu yang kita unjurkan melebihi 2 juta itu, InsyaAllah mencukupi untuk tahun ini," kata Hamzah ketika ditemui selepas melawat kilang Datasonic Technologies, di sini.

(Menteri Dalam Negeri, Datuk Seri Hamzah Zainudin bercakap pada sidang media selepas melawat kilang Datasonic Technologies di Petaling Jaya)

Hamzah berkata beliau amat berpuas hati dengan tahap ciri keselamatan pada cetakan buku pasport yang dikeluarkan."Inilah perkara-perkara yang saya ambil maklum tadi supaya kita semua dapat rasa selesa bahawa pasport kita ini adalah yang terbaik," tambahnya.


UiTM: Pensyarah perlekeh penuntut B40 direhatkan daripada tugas

SHAH ALAM, 1 April - Lembaga Pengarah Universiti (LPU) Universiti Teknologi MARA (UiTM) mengambil keputusan untuk merehatkan Profesor Dr Roshana Takim daripada tugasan pengajaran mulai hari ini sehingga siasatan kes berkaitan video tular pensyarah itu memperlekeh pelajar B40 selesai.UiTM dalam kenyataan hari ini memaklumkan keputusan itu dicapai dalam mesyuarat LPU malam tadi.Menurut kenyataan itu, keputusan tersebut dibuat bagi memastikan siasatan kes dapat dilaksanakan secara berkesan dan teratur.“Pihak universiti memandang serius terhadap mana-mana pihak yang menyebarkan maklumat sulit secara sengaja ataupun tidak yang boleh menjejaskan imej dan nama baik universiti serta menggugat keselamatan warga.“UiTM juga tidak akan teragak-agak untuk mengambil tindakan tegas dan melaporkan kepada pihak berkuasa jika terdapat pihak yang berkongsi hantaran yang mengelirukan,” katanya.

Kenyataan itu menyebut UiTM juga sentiasa cakna dan prihatin kepada kesejahteraan warga akademik dan pelajarnya.“UiTM akan memperkasa peranan pensyarah dan menambah baik polisi serta etika pengajaran di semua peringkat pengajian.“Penilaian dan pemantauan terhadap Profesionalisme Pensyarah (PRO-PENS) yang dibuat secara rawak setiap semester juga boleh menjadi elemen tambahan dalam proses kenaikan pangkat serta pelanjutan kontrak perkhidmatan,” katanya.Baru-Baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba dan meminta penuntut sama menyuruh kakaknya menggadai gelang emas untuk membeli peralatan itu.Susulan itu, satu dokumen dalaman UiTM iaitu laporan kronologi siasatan berkaitan kejadian tersebut turut tersebar.


(Menteri Pengangkutan, Datuk Seri Dr Wee Ka Siong melakukan tinjauan pembukaan sempadan Malaysia-Singapura di Bangunan Sultan Iskandar)

JOHOR BAHRU, 1 April - Setakat pukul 4 petang tadi, sejumlah 4,435 kenderaan pendaftaran Singapura memasuki Malaysia dalam tempoh pengecualian cukai jalan 20% peratus sempena pembukaan sempadan Malaysia Singapura, yang bermula hari ini.  Menteri Pengangkutan, Datuk Seri Dr Wee Ka Siong berkata ia melibatkan kedua-dua pintu masuk darat di Bangunan Sultan Iskandar dan Kompleks Sultan Abu Bakar, Johor Bahru.  Di Lapangan Terbang Antarabangsa Kuala Lumpur (KLIA), 60 pesawat tiba dan 58 lagi berlepas yang melibatkan keseluruhan 29,661 penumpang.  Ia bagi 6,432 ketibaan antarabangsa dan 10,881 penumpang bagi pelepasan antarabangsa.  KLIA 2 pula merekodkan 37 penerbangan yang membawa 19,314 penumpang dengan ketibaan antarabangsa seramai 1,296 orang dan pelepasan antarabangsa pula seramai 2,394 penumpang.  "Kaedah masuk ke Malaysia melalui darat dan ini merupakan pintu utama masuk ke Malaysia dan hari ini juga mod pengangkutan lain seperti udara juga (dalam keadaan) baik," kata beliau selepas melakukan tinjauan pembukaan sempadan Malaysia-Singapura di Bangunan Sultan Iskandar, di sini.

Dalam pada itu, Wee turut memaklumkan perkhidmatan bas henti-henti antara sempadan Malaysia-Singapura dijangka beroperasi pada 1 Mei ini.Ketika ini, hanya 24 bas digunakan bagi laluan perjalanan vaksinasi (VTL) dan enam bas shuttle untuk merentas sempadan.  Tambah beliau, satu perbincangan berhubung jumlah pengoperasian bas henti-henti sedang dibuat dengan Agensi Pengangkutan Awam Darat (APAD) dan Land Transport Authority (LTA) Singapura.  Keputusan mengenainya dijangka akan diumumkan dalam masa dua minggu lagi.  Jelasnya, terdapat beberapa masalah yang perlu diselesaikan pengusaha bas, antaranya penyelenggaraan dan pemeriksaan di PUSPAKOM.


Pengeluaran khas: Orang ramai tumpu ibu pejabat KWSP

KUALA LUMPUR, 1 April - Ibu pejabat Kumpulan Wang Simpanan Pekerja (KWSP) menjadi tumpuan orang ramai hari ini, susulan kebenaran pengeluaran khas RM10,000 diberikan kerajaan.Tinjauan Berita RTM petang tadi mendapati urusan dan pergerakan pencarum berjalan lancar dengan dibantu petugas-petugas KWSP.Sementara itu, pencarum yang ditemui rata-rata hadir ke KWSP bagi menyemak kelayakan pengeluaran dan mengemas kini data peribadi.Simpanan yang bakal dikeluarkan akan dimanfaatkan sepenuhnya bagi memperbaiki taraf kehidupan mereka.

(Orang ramai beratur di kiosk KWSP untuk menyemak kelayakan pengeluaran khas KWSP)

"Bagi saya bagus sebab sebelum ni saya memang tak ambil, saya memang tak nak mohon, tapi yang sekarang sebab ekonomi kan, saya pun baru kena buang kerja, kena behenti kerja, kedai dah tutup, saya kerja buat kek, jadi saya perlukan duit lah untuk hidup dekat Kuala Lumpur ini," kata Sharifudin Mahmud."Dengan pandemik COVID-19 sekarang ni masih ada, orang pun banyak perlukan duit, untuk uruskan apa yang patut, bayar hutang dan keperluan anak-anak sekolah sekarang," kata Yusni Zambri.Selain hadir secara fizikal, pencarum digalakkan menyemak maklumat termasuk baki simpanan secara dalam talian atau melalui aplikasi mudah alih i-Akaun sebelum membuat permohanan pengeluaran.Tempoh permohonan akan ditutup pada 30 April sementara pembayaran akan dibuat bermula 20 April.


Jemaah masjid teruja dapat solat tanpa penjarakan fizikal

PUTRAJAYA, 1 April - Solat jemaah tanpa penjarakan fizikal di semua masjid serta surau, selaras fasa peralihan ke endemik yang bermula hari ini disambut dengan perasaan teruja oleh jemaah masjid.Tinjauan Berita RTM di Masjid Putra, Putrajaya mendapati, jemaah yang hadir mematuhi prosedur operasi standard (SOP) dengan menggunakan pelitup separuh muka dan mengimbas MySejahtera.Solat Jumaat berjemaah di masjid ini dihadiri lebih 1,000 jemaah dan berlangsung dengan saf yang dirapatkan.

(Umat Islam menunaikan solat Jumaat tanpa penjarakan fizikal di Masjid Putra, Putrajaya)

Jemaah yang ditemui bersyukur dengan kelonggaran yang diberi namun masih berpendapat pemakaian pelitup muka dan pengimbasan kod My Sejahtera perlu dikekalkan."Kita dapat kembali sembahyang berjemaah di masjid tak kira solat biasa ke atau solat Jumaat tanpa penjarakan fizikal, itu yang buat saya terharu sangat-sangat," kata Mohd Fakrul."Jadi saya sangat bersyukur sebab kita dapat solat seperti biasa walaupun begitu kita mestilah ikut SOP ditetapkan supaya kita dapat mengekang penularan COVID-19," kata Firdaus Mat Zain."Seronoklah kita dapat kembali sembahyang rapat-rapat, kalau sebelum ni kita tengok apa yang penting SOP lah, tak kira di mana-mana basuh tangan, (aplikasi) MySejahtera kena imbas," ujar Muhammad Fakir Husain


Umat Islam di Malaysia mula puasa Ahad ini

KUALA LUMPUR, 1 April- Umat Islam di Malaysia akan mula menunaikan ibadah puasa pada Ahad, 3 April, demikian diumumkan Penyimpan Mohor Besar Raja-Raja, Tan Sri Syed Danial Syed Ahmad.Tarikh permulaan puasa bagi negeri di seluruh Malaysia ditetapkan menurut perintah Yang di-Pertuan Agong selepas diperkenan Duli-Duli Yang Maha Mulia Raja-Raja.Pengumuman ringkas itu disiarkan secara langsung menerusi Radio Televisyen Malaysia (RTM).

(Pengumuman tarikh permulaan puasa oleh Penyimpan Mohor Besar Raja-Raja, Tan Sri Syed Danial Syed Ahmad)

Pejabat Penyimpan Mohor Besar Raja-Raja menetapkan tarikh melihat anak bulan Ramadan bagi menetapkan permulaan puasa untuk umat Islam di Malaysia ialah pada hari ini, 1 April, bersamaan 28 Syaaban 1443 Hijrah.Jawatankuasa berkenaan melihat anak bulan Ramadan di 17 lokasi di seluruh negara.Majlis Raja-Raja mempersetujui cara menetapkan tarikh permulaan puasa adalah berdasarkan rukyah dan hisab.


Kebenaran rapat saf, SOP lain perlu terus diamalkan termasuk bawa sejadah

(Jemaah di Masjid Negara susulan pengumuman kebenaran rapat saf bermula 1 April 2022/BERNAMA)

PUTRAJAYA, 1 April- Umat Islam diminta terus mengamalkan prosedur operasi standard (SOP) pencegahan COVID-19 meskipun kerajaan telah memberi kebenaran menunaikan solat berjemaah tanpa penjarakan fizikal atau merapatkan saf di masjid dan surau bermula hari ini.Menteri di Jabatan Perdana Menteri (Hal Ehwal Agama) Datuk Idris Ahmad juga berharap umat islam terus mengamalkan SOP lain yang ditetapkan seperti membawa sejadah sendiri dan pemakaian pelitup muka.Katanya, umat Islam juga diharap tidak lagi memberikan alasan untuk tidak memenuhi masjid dan surau bagi menunaikan ibadah solat secara berjemaah.Kelonggaran SOP itu seharusnya menjadi motivasi kepada semua peringkat umur untuk hadir menunaikan solat di Masjid atau surau termasuk solat sunat tarawih berjemaah menjelang 1 Ramadan nanti. "Mungkin esok lusa kita akan puasa, malam esok mungkin kita akan solat tarawih, kalau dulu kita kata macam macam saf tak boleh rapat.. hari ini tidak ada lasan lagi untuk kita tak pergi bersama-sama. Kita harap juga majlis majlis ilmu yang ada pun kita akan datang untuk kita penuhi di ruang surau dan masjid," katanya dalam sidang media selepas merasmikan Program Sambutan Ihya’ Ramadan Peringkat Kebangsaan di sini.

(Jemaah dilihat menunaikan solat Jumaat di Masjid Negara secara rapat saf susulan pengumuman Malaysia memasuki Fasa Peralihan ke Endemik bermula hari ini/BERNAMA)

Pada 8 Mac lalu, Perdana Menteri Datuk Seri Ismail Sabri Yaakob mengumumkan aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula 1 April 2022.


Malaysia, Indonesia meterai MoU pengambilan dan perlindungan pekhidmat domestik Indonesia

JAKARTA, 1 April- Malaysia dan Indonesia hari ini memeterai memorandum persefahaman bagi pengambilan dan perlindungan pekhidmat domestik Indonesia (MoU PDI) di Malaysia.Pemeteraian MoU itu disaksikan Perdana Menteri Datuk Seri Ismail Sabri Yaakob dan Presiden Indonesia Joko Widodo di Istana Merdeka di sini.Menteri Sumber Manusia Datuk Seri M. Saravanan mewakili Malaysia dan Indonesia diwakili Menteri Ketenagakerjaan Ida Fauziyah.Ismail Sabri pada sidang media bersama Joko Widodo selepas menyaksikan majlis itu berkata MoU itu akan memastikan segala proses pengambilan dan mekanisme perlindungan PDI dilaksanakan secara komprehensif oleh pihak-pihak yang berkaitan, mengikut dasar dan perundangan di kedua-dua negara.“Saluran kemasukan tunggal bagi PDI ke Malaysia dipersetujui dengan hanya menggunakan sistem saluran tunggal seperti yang terkandung dalam MoU bagi menyaring hanya majikan yang layak untuk menggajikan PDI,” katanya.Perdana menteri turut menekankan Malaysia telah meratifikasi Protokol 29 Pertubuhan Buruh Antarabangsa (ILO) sebagai komitmen negara di peringkat antarabangsa untuk membanteras isu buruh paksa, termasuk memberi perlindungan kepada pekerja migran dari Indonesia.Dalam menjaga kebajikan pekerja domestik dari sudut perlindungan sosial, pelbagai inisiatif dilakukan termasuk caruman melalui Pertubuhan Keselamatan Sosial (Perkeso) dan jaminan bayaran gaji melalui e-Wages iaitu bagi menjamin pembayaran gaji tidak lewat daripada hari ketujuh setiap bulan.Cuti rehat sehari seminggu dan aplikasi e-aduan yang membolehkan pekerja membuat sebarang aduan secara dalam talian diperkenalkan serta lain-lain kebajikan yang termaktub dalam kontrak perkhidmatan.

Pemeteraian MoU itu turut merintis kepada kemasukan semula Tenaga Kerja Indonesia untuk bekerja dalam sektor-sektor yang dibenarkan di Malaysia. Ismail Sabri berkata MoU yang termeterai akan memberi manfaat besar dan berpanjangan kepada rakyat Malaysia dan Indonesia. Pemeteraian itu juga disifatkan satu detik yang besar dan penting serta mencerminkan komitmen berterusan pemerintah Malaysia dan Indonesia menguruskan hal ehwal rakyat."Sebagai negara tetangga, Malaysia sentiasa menghargai dan mengalu-alukan sumbangan pekerja migran Indonesia terhadap pembangunan ekonomi dan kehidupan rakyat Malaysia," katanya.Rasa gembira turut dizahirkan Ismail Sabri memandangkan MoU itu telah melalui siri perbincangan dengan beberapa Perdana Menteri sebelum ini, namun termeterai ketika beliau menjawat jawatan itu.

Sementara itu, Jokowi menyifatkan pemeteraian MoU tersebut merupakan detik bersejarah dan penting dalam sektor perburuhan negara. "Dengan kehadiran Perdana Menteri, Datuk Seri Ismail Sabri hari ini, saya yakin MoU itu dapat dilaksanakan dengan baik dan saya tidak ingin MoU ini berhenti hanya atas kertas sahaja. Semua pihak harus menjalankan MoU ini dengan baik" kata Jokowi yang menyifatkan pekerja asing Indonesia banyak terlibat dalam aspek pembangunan Malaysia.  Justeru, beliau mahu kerjasama tersebut diperluaskan ke sektor-sektor ekonomi yang lain selain mahu kawalan sempadan diperketatkan berikutan laluan antarabangsa dibuka kembali bagi mengelak berlakunya penyeludupan manusia dan aktiviti jenayah rentas sempadan.


Sambutan 76 tahun: RTM perlu 'rejuvenasi' untuk kekal relevan - Annuar

KUALA LUMPUR, 1 April- Radio Televisyen Malaysia (RTM) perlu diberi proses ‘rejuvenasi’ atau ‘meremajakan’ supaya dapat bersaing dan terus kekal relevan dalam perkhidmatan penyiaran masa kini.Menteri Komunikasi dan Multimedia (MenKOMM) Tan Sri Annuar Musa berkata, RTM perlu menyesuaikan diri dan bersedia menghadapi sebarang perubahan dari semua sudut khususnya berkaitan dengan perkhidmatan yang diberi. "Dalam erti kata lain, RTM perlu berubah atau ‘transform’. RTM kini boleh dikira berada pada peringkat fasa matang. Apabila matang, RTM sebagai organisasi perlu diberi proses ‘rejuvenasi’ atau ‘meremajakan’ supaya ia tidak ‘menua’," katanya dalam ucapan perasmian sempena sambutan Ulang Tahun Hari RTM ke-76 di sini hari ini. Teks ucapan beliau dibacakan oleh Ketua Setiausaha Kementerian Komunikasi dan Multimedia (K-KOMM) Datuk Mohammad Mentek. Annuar berkata transformasi adalah sesuatu yang tidak dapat dielakkan, maka RTM tidak boleh berhenti daripada berusaha memikirkan penambahbaikan, membuat perubahan dan melaksanakan pembaharuan pada setiap aspek perkhidmatan. Katanya, elemen kreativiti dan inovatif perlu ditekankan dalam usaha mencari idea dan kaedah menambah baik, seterusnya merangka tindakan strategik praktikal serta berkesan supaya perubahan dapat dihasilkan dengan jayanya. "Saya difahamkan bahawa Pelan Transformasi RTM sedang dilaksanakan sejak tahun lepas dan langkah pembaharuan dan penambahbaikan juga sedang dilakukan ke atas ketiga-tiga platform penyiaran RTM. "Saya juga dimaklumkan bahawa proses transformasi digerakkan secara berfasa dalam tempoh tiga tahun (2021-2023),” katanya.Justeru, beliau menyarankan setiap cadangan penambahbaikan dan pembaharuan yang dirangka dirancang berasaskan data dan penemuan kajian. Ini katanya, perancangan berpandukan data-data yang tepat adalah sangat penting supaya RTM tidak terperangkap dengan keadaan selesa dan berasa ‘syok sendiri’. Beliau berkata cita rasa penonton dan aspirasi pihak berkepentingan juga sangat mustahak dan perlu diambil kira dalam agenda transformasi baik bagi saluran TV, stesen radio, mahupun di platform media digital RTM. Dalam pada itu, Annuar berkata selaku badan penyiar rasmi kerajaan, RTM tetap konsisten dalam menyempurnakan tanggungjawab untuk menyebarluaskan maklumat dan berita ke seluruh negara.

Beliau memberikan contoh, semasa negara dilanda bencana banjir besar pada 18 Disember tahun lepas, siaran berita mengenai bencana banjir di saluran TV dan radio RTM dibuat setiap sejam sekali. Katanya berdasarkan data, sebanyak 3,120 buletin dan 10,827 bahan berita banjir telah disiarkan. "Saya merakam ucapan tahniah kepada RTM, khususnya pasukan berita kerana berkat kesungguhan mendapatkan bahan berita dan membuat pelaporan segera, sedikit sebanyak telah membantu menaikkan imej kerajaan pada pandangan dan persepsi rakyat," katanya. Sementara itu, dalam acara sama Mohammad turut melancarkan Pelan Strategik RTM 2021-2025 yang antara lain mengandungi perancangan bersepadu, sistematik serta dinamik untuk pembangunan komprehensif RTM. Turut dilancarkan peningkatan saluran TV Okey kepada definisi tinggi (HD).


Industri Pelancongan Sabah sedia terima kemasukan pelancong

KOTA KINABALU, 1 April- Industri pelancongan Sabah bersedia untuk menerima kemasukan pelancong asing berikutan pembukaan sempadan negara bermula hari ini, kata Ketua Menteri Datuk Hajiji Noor.

Beliau berkata pembukaan sempadan itu amat dialu-alukan Kerajaan Sabah dan memberikan kelegaan terutama kepada industri pelancongan negeri yang terkesan akibat penularan COVID-19 sejak dua tahun lepas.

"Seperti negara lain, pandemik itu telah memberi kesan kepada Sabah dan banyak pemain industri negeri ini terpaksa menutup operasi mereka terutama akibat penutupan dan kekangan penerbangan masuk dan keluar Sabah," katanya dalam kenyataan hari ini.

Beliau berkata bagi meringankan beban pemain industri itu, kerajaan negeri telah menyalurkan geran berjumlah RM10 juta yang memberi manafaat kepada 500 pemain industri termasuk bantuan kewangan kepada hotel, operator pelancongan, pemandu pelancong dan agensi pelancongan.

Beliau berkata kerajaan negeri juga sedang melaksanakan Pelan Pemulihan Pelancongan Sabah untuk pelancong dalam dan luar negara dalam mempromosikan pelancongan termasuk bersedia terhadap perubahan dalam industri itu dalam situasi fasa peralihan ke endemik ini.

Hajiji berkata untuk masa hadapan pemain industri pelancongan mesti bersifat inovatif, sedia untuk berubah dan bersedia untuk mengadaptasi pendekatan baharu dalam mengatasi pelbagai kekangan yang dihadapi termasuk situasi negara pada masa ini dalam peringkat peralihan ke endemik.

Sementara itu, Kawasan Keselamatan Khas Pantai Timur Sabah (ESSCom) pula memperhebat pemantauan serta kawalan keselamatan di Zon Selamat Timur Sabah (ESSZone) yang bakal kembali menjadi tumpuan pelancong asing.

Komander ESSCom DCP Hamzah Ahmad berkata pelbagai operasi dilaksanakan ketika ini termasuk operasi gasak, operasi cegah pendatang di laut, selain penugasan harian di pusat pemeriksaan daratan di Kalabakan serta Sapi Nangoh.

"ESSCom siap siaga mengambil sebarang langkah keselamatan jika perlu," katanya.

(Ketua Menteri Sabah, Datuk Hajiji Noor)


KDN usul pelanjutan Subsyeksyen 4(5) SOSMA

PUTRAJAYA, 1 April- Kementerian Dalam Negeri (KDN) mencadangkan agar usul pelanjutan Subsyeksyen 4(5) Akta Kesalahan Keselamatan (Langkah-Langkah Khas) 2012 SOSMA dibentangkan dalam Sidang Dewan Rakyat yang akan datang.  Jelas menterinya Datuk Seri Hamzah Zainuddin, ianya perlu diputuskan sebelum tempoh tamat kuatkuasa Subsyeksyen 4(5) yang akan berakhir pada 31 Julai ini. "Sehubungan itu KDN mencadangkan agar usul ini akan dapat kita lanjutkan semula iaitu Subsyeksyen 4(5) dibentangkan sekali lagi InsyaAllah sebelum 31 Julai nanti. "Kita akan berbincang semula dengan kedua-dua speker samada Dewan Rakyat ataupun Dewan Negara untuk menentukan macam mana cara kita lakukan ini semula," kata Hamzah. Beliau berkata demikian dalam sidang media sesi libat urus bersama Pertubuhan Bukan Kerajaan (NGO) berkaitan Akta Sosma di Putrajaya.  Terdahulu, Datuk Seri Hamzah telah menerima memorandum sokongan terhadap pelanjutan tempoh kuasa Subsyeksyen 4(5) SOSMA 2012 yang diserahkan oleh 10 NGO dan beberapa orang tokoh masyarakat.  Ia terdiri daripada Yayasan Pencegahan Jenayah Malaysia (MCPF), Majlis Perundangan Melayu (MPM) dan Persatuan Industri Keselamatan Malaysia (PIKM).

(Menteri Dalam Negeri, Datuk Seri Hamzah Zainuddin)


CDERT Keluarga Malaysia RTM dilancarkan

KUALA LUMPUR, 1 April- Pasukan Sukarelawan Tindak Balas Kecemasan Pertahanan Awam (CDERT) Keluarga Malaysia warga RTM dilancarkan hari ini.Kolaborasi bersama Angkatan Pertahanan Awam Malaysia (APM) itu dapat membantu penyampaian laporan bencana yang sahih dengan pantas, kata Ketua Pengarah Penyiaran Datuk Che Roslan Che Daud."Jadi maklumat apabila pegawai-2 kita dilantik dalam CDERT ini, pegawai persekutu kita akan bersama-sama dengan APM menggunakan aset-aset yang ada di APM bersama-sama di lokasi kejadian dan kita melaporkan. APM bertugas untuk mencari dan menyelamat dan kita akan melapor maklumat yang tepat daripada lapangan. Itu dia punya objektif utama".Ia selaras dengan sahutan Menteri Komunikasi dan Multimedia untuk menyampaikan berita yang cepat, tepat dan sahih.Beliau berkata demikian dalam program Selamat Pagi Malaysia di Angkasapuri pada pagi tadi. Di samping itu, Ketua Pesuruhjaya APM, Aminurrahim Mohamed yang turut menjadi tetamu program tersebut, berkata kerjasama ini dapat membantu orang awam untuk mendapat maklumat sahih dan mengambil tindakan awal."Ada musibah di luar negara ataupun musibah yang orang kata telah berlalu lama, diulang cerita. Jadi perkara-perkara tersebut boleh menjejaskan ketenteraman awam ataupun mungkin menimbul rasa panik. Jadi perkara ini, Apabila RTM bersama-sama dengan APM meyebarkan atau menyampaikan maklumat yang tepat, maka orang awam mendapat maklumat-maklumat yang sahih la,"kata Aminurrahim.Tambah beliau pasukan CDERT RTM akan diberi latihan asas mengenai keselamatan diri supaya dapat melancarkan tugasan di lokasi bencana.

(Ketua Pengarah Penyiaran Datuk Che Roslan Che Daud dan Ketua Pesuruhjaya APM, Aminurrahim Mohamed menyempurnakan acara pemakaian pangkat dan penyerahan watikah pelantikan Pegawai Bersekutu Angkatan Pertahanan Awam Malaysia kepada personaliti RTM, Ivan Toh)


Raja Muda Perlis santuni mangsa ribut Arau

ARAU, 1 April- Raja Muda Perlis, Tuanku Syed Faizuddin Putra Jamalullail berkenan menyantuni mangsa ribut di sekitar kawasan Arau, petang semalam. Baginda yang juga merupakan Tuanku Yang DiPertua, Majlis Agama Islam dan Adat Istiadat Melayu Perlis (MAIPs) turut menyampaikan sumbangan MAIPs berjumlah RM44,100 untuk 13 mangsa terlibat dengan kerosakan antara nilai RM400 hingga RM10,000 bergantung kepada jumlah kerosakan rumah yang dialami.  Dalam kejadian yang berlaku kira-kira jam 5.30 petang Rabu itu, sebanyak 21 buah rumah terlibat merangkumi kariah sekitar kawasan Arau iaitu Jejawi Sungai Adam, Kubang Gajah, Alor Ara, Guar Gajah, Kota Raja Arau, Jelempok dan Sena.  Dalam pada itu, menurut Ketua Pegawai Eksekutif MAIPs, Mohd Nazim Mohd Noor, pihaknya telah mengatur gerak lapangan untuk melaksanakan taksiran kerugian dan turut mengadakan penyelarasan bersama agensi-agensi berwajib lain seperti Jabatan Kebajikan Masyarakat Negeri dan Angkatan Pertahanan Awam Malaysia.

(Raja Muda Perlis, Tuanku Syed Faizuddin Putra Jamalullail bersama mangsa ribut di Arau)


Agong, Raja Permaisuri zahir takziah kepada keluarga Wakil Tetap Malaysia ke ASEAN

KUALA LUMPUR, 1 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga Wakil Tetap Malaysia ke ASEAN Kamsiah Kamaruddin, yang meninggal dunia semalam.Turut menzahirkan ucapan takziah ialah Raja Permaisuri Agong Tunku Hajah Azizah Aminah Maimunah Iskandariah.Menerusi catatan dalam laman Facebook Istana Negara, Seri Paduka berdua menzahirkan rasa sedih dengan pemergian itu dan berharap seluruh keluarga Allahyarhamah sabar serta tabah menghadapi dugaan serta suasana sedih dan pilu itu.“Seri Paduka baginda berdua mendoakan agar roh Allahyarhamah dicucuri rahmat oleh Allah SWT dan ditempatkan bersama para solihin.“Seri Paduka baginda berdua amat menghargai khidmat bakti, jasa dan pengorbanan Allahyarhamah kepada negara,” menurut catatan itu.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah)

Dalam pada itu, Seri Paduka menyifatkan pemergian Allahyarhamah sebagai satu kehilangan besar kepada negara, khususnya kepada Kementerian Luar.Allahyarhamah meninggal dunia di Hospital Siloam Semanggi, Jakarta kira-kira pukul 7.00 malam (waktu tempatan) disebabkan denggi dan komplikasi kesihatan.Kamsiah, 54, berkhidmat di Wisma Putra sejak 1992 dan dilantik sebagai Wakil Tetap Malaysia ke ASEAN pada 16 Julai 2019 serta pernah bertugas di Thailand dan Singapura.Anak kelahiran Perak itu juga pernah memegang pelbagai jawatan termasuk Setiausaha Bahagian Amerika, Timbalan Ketua Pengarah Sekretariat Kebangsaan ASEAN-Malaysia dan Setiausaha di Jabatan Hal Ehwal Dua Hala Eropah.Allahyarhamah merupakan isteri kepada Duta Besar Malaysia ke Filipina Norman Muhamad.


PDRM jalin kerjasama dengan KPPK, bangun sektor agrikomoditi

KUALA LUMPUR, 1 April- Polis Diraja Malaysia PDRM menjalinkan kerjasama Kementerian Perusahaan Perladangan dan Komoditi KPPK dalam pembangunan sektor agrikomoditi .Ini secara langsung membuka peluang anggota dan pegawai PDRM persediaan mereka yang bakal bersara untuk menjana sumber pendapatan.Jelas Ketua Polis Negara Tan Sri Acryl Sani Abdullah Sani ini mendukung Dasar Agrikomoditi Negara (DAKN 2030) memberi peluang anggotanya meningkatkan ekonomi menjadi pekebun serta peluang menceburi bidang ini.Beliau berucap pada Majlis Menandatangani Memorandum Persefahaman MOU KOP Mantap Berhad anak syarikat koperasi PDRM bersama KPKK dan Capital Berhad di Maktab PDRM di Cheras ibu negara.Selain itu MOU bersama Capital Berhad memberi tawaran penerbangan tanpa had di seluruh negara dan Asean dengan harga istimewa pada anggotanya bagi mereka yang mempunyai ahli keluarga yang jauh serta mereka yang gemar melancong.Ini merancakkan industri pelancongan dengan penawaran harga berpatutan.Kolaborasi ini memberi manfaat 114,20 anggota KPDRM menikmati tawaran berbaloi serta manfaat menerusi pulangan dividen seterusnya melonjakkan KPDRM tangga ke-4 dalam 100 profil koperasi seluruh negara.

(Pengerusi Eksekutif Kumpulan AirAsia Datuk Kamarudin Meranun menyampaikan model kapal terbang Air Asia kepada Ketua Polis Negara Tan Sri Acryl Sani Abdullah Sani)


Malaysia - Indonesia tandatangani MoU PDI hari ini

JAKARTA, 1 April - Memorandum Persefahaman (MoU) berhubung penggajian dan perlindungan Pekhidmat Domestik Indonesia (PDI) yang bakal ditandatangani Malaysia dan Indonesia dilihat akan menyelesaikan beberapa permasalahan di sektor tenaga buruh asing.Antaranya melibatkan isu gaji, sistem e-wages dan kebajikan pekerja asing.Jelas Menteri Sumber Manusia, Datuk Seri M.Saravanan, dengan pelaksanaan MoU tersebut, imej negara yang terkesan dengan dakwaan wujudnya buruh paksa dan pembayaran gaji lewat boleh diselesaikan.

"Di peringkat awal perbincangan dengan indonesia di Jakarta, mereka kurang selesa untuk menghantar pekerja mereka ke negara kita sebab pelbagai isu seperti gaji tidak dibayar, tempat tinggal tidak selesa, mereka tidak diberikan perlindungan yang sewajarnya."Kini, kita telah menyediakan satu MoU yang konklusif, di mana gaji, tempat tinggal dari segi perlindungan, jaringan keselamata dan sebagainya," katanya.Beliau yang ditemui di Jakarta turut mengakui, Malaysia kini menghadapi masalah tenaga buruh asing yang tidak mencukupi di beberapa sektor.Namun, menerusi MoU PDI tersebut, isu bekalan tenaga buruh asing akan selesai.MoU PDI akan ditandatangani hari ini oleh Datuk Seri M.Saravanan dan Menteri Ketenagakerjaan Republik Indonesia, Ida Fauziyah di Istana Merdeka, Jakarta.Pemetraian MoU akan turut disaksikan Perdana Menteri, Datuk Seri Ismail Sabri Yaakob dan Presiden Indonesia, Joko Widodo.


130 sukarelawan SV sedia dtempatkan di dua pintu masuk CIQ

JOHOR BAHRU, 1 April - seramai 130 sukarelawan Southern Volunteer (SV) ditugaskan selama seminggu bagi melancarkan kemasukan rakyat Malaysia dan pengembara ke Johor, bermula hari ini. Mereka akan ditugaskan di dua pintu masuk iaitu di Bangunan Sultan Iskandar dan di Kompleks Sultan Abu Bakar, Tanjung Kupang.Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah berkata, bilangan sukarelawan dijangka bertambah mengikut keperluan.

"Untuk memastikan lancarnya perjalanan pelancong-pelancong atau pekerja-pekerja Malaysia dalam masa tujuh hari, kita akan pastikan kelancaran ini terjamin," katanya ketika ditemui selepas menyambut ketibaan rakyat Malaysia di Bangunan Sultan Iskandar Johor Bahru malam tadi.  Dalam pada itu, Exco Kerja Raya, Pengangkutan dan Infrastruktur, Ir Mohamad Fazli Mohamad Salleh berkata pengangkutan awam Johor menyediakan perkhidmatan percuma selama sebulan kepada mereka yang hendak berulang alik.

"Kita ikut prosedur operasi standard (SOP) yang telah disediakan KKM sempena pembukaan sempadan, jadi saya rasa tiada SOP lain yang kita gunakan kita guna satu sahaja SOP, Exco Kesihatan pun sudah memberi jaminan berkenaan hal itu," katanya.


Pembukaan semula sempadan, saat yang dinanti selepas dua tahun

JOHOR BAHRU, 1 April - Pembukaan sepenuhnya pintu sempadan negara antara yang dinantikan selepas Malaysia memasuki Fasa Peralihan Endemik mulai hari ini.Tepat pukul 12.00 tengah malam tadi, sempadan darat antara Singapura dengan Malaysia dibuka dengan rasminya.Di Pusat Pemeriksaan Woodlands, barisan beratur panjang mula kelihatan baik bagi pelawat yang menaiki pengangkutan awam mahupun motosikal, menjelang pembukaan semula sepenuhnya sempadan darat kedua-dua negara itu. Rakyat Malaysia yang kebanyakannya bekerja di republik itu, menjadi antara kumpulan pertama dan terawal merentas sempadan darat itu.Bagi Jozairie Hamdan, kepulangannya cukup dinantikan keluarganya di Langkawi, Kedah yang setiap hari hanya bertanya khabar melalui panggilan telefon.

"Perasaan dia memang sangat-sangat terharulah, terima kasih sangat-sangat pada rakyat Malaysia bagi peluang kepada kami dapat berulang alik seperti dahulu, ada kebebasan macam dahulu alhamdulillah bersyukur sangat-sangat," katanya.Bagi Tan Chung Chek, pembukaan semula sempadan itu membolehkan dia kembali bertemu dengan keluarganya yang sudah sekian lama tidak ditemui.

"Banyak happy, saya mahu tengok cucu saya, suami anak semua dan juga mak saya yang sudah berumur 80 tahun saya mahu balik tengok semua oranglah," katanya.Sementara itu, bagi A.Vinothan, beliau merasakan peristiwa yang dialaminya hari ini merupakan sesuatu yang unik.

"Saya rasa macam uniklah, macam gembira yang baharulah sebab dah buka sempadan macam biasa tapi COVID ini ada banyak pengajaran yang saya dapat, tapi happy memang tidak tahu nak cakaplah," katanya. Menteri Besar Johor, Datuk Onn Hafiz Ghazi sebelum ini dilapor berkata kerajaan negeri menjangkakan hampir 400,000 orang menggunakan laluan darat antara Malaysia dan Singapura melalui Tambak Johor dan Linkedua, pada minggu pertama pembukaan semula sempadan.


Gaji minimum: Peniaga diingatkan agar tidak naikkan harga barang

KUALA LUMPUR, 1 April - Peniaga diingatkan agar tidak mengambil kesempatan dengan menaikkan harga barangan susulan pelaksanaan gaji minimum RM1,500 berkuat kuasa 1 Mei ini.Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata pihaknya turut menjalankan pemantauan berhubung perkara itu.

"Sebab itu saya juga sebelum ini pernah membuat rayuan, lebih-lebih lagi kepada peniaga supaya jangan ambil kesempatan apabila kadar gaji minimum dilaksanakan kerana memikirkan kononnya pengguna sudah ada gaji yang besar daripada sebelum ini," katanya selepas melancarkan peraduan 'Beli Dan Menang RM1 Juta' di cawangan KK Super Mart Maju Link, Bandar Tasik Selatan dan merasmikan pembukaan K3 Coffee Lab cawangan pertama milik KK Mart, di sini.Pada 19 Mac lalu, Perdana Menteri Datuk Seri Ismail Sabri Yaakob mengumumkan kelulusan pelaksanaan kadar gaji minimum RM1,500 sebulan di seluruh negara mulai 1 Mei ini.Dalam pada itu, Nanta turut berkata pelaksanaan program seperti Program Jualan Malaysia, Kempen Beli Barangan Malaysia dan Program Jualan Keluarga Malaysia akan diteruskan sepanjang bulan Ramadan ini khusus untuk membantu rakyat menangani isu kos sara hidup.


ProtectHealth laksana vaksinasi di rumah untuk golongan OKU

SHAH ALAM, 1 April - Orang awam yang mempunyai tanggungan orang kurang upaya (OKU) di rumah yang masih belum mendapat suntikan vaksin dan dos penggalak boleh menghubungi talian hotline atau WhatsApp ke ProtectHealth Corporation Sdn Bhd (ProtectHealth) dengan segera.Ketua Pegawai Eksekutif ProtectHealth, Datuk Dr Anas Alam Faizli berkata, ia adalah usaha kerjasama antara ProtectHealth dan Persatuan Bulan Sabit Merah Malaysia (PBSM) bagi menyeru semua warganegara atau bukan warganegara Malaysia mendaftarkan tanggungan OKU mereka yang tidak dapat hadir ke PPV.

“Mereka boleh menghubungi talian hotline 1700-811-007 setiap hari. Sebagai alternatif, orang ramai boleh menghantar teks melalui aplikasi WhatsApp di talian +6012-6787911 dan mereka akan menerima maklum balas dalam masa satu hingga tiga hari,” katanya menerusi kenyataan.Tambah Dr Anas, mereka juga boleh mendaftar melalui laman web ProtectHealth di https://vaksincovid.protecthealth.com.my/register_vaccinee.

“Mereka boleh memohon di aplikasi MySejahtera dengan pergi ke Helpdesk, klik pilihan A – Temu Janji Vaksinasi Dos Penggalak dan klik pilihan C – Saya/tanggungan (dependent) saya terlantar dan memerlukan vaksin di rumah,” katanya.


Forum Perdana Ehwal Islam Khas diadakan sempena Hari RTM Ke-76

KUALA LUMPUR, 31 Mac - Forum Perdana Ehwal Islam Khas diadakan bersempena Hari RTM Ke-76, bertempat di Auditorium Perdana, Angkasapuri, di sini malam ini.Forum tersebut yang disiarkan secara langsung pukul 9.00 malam menerusi saluran TV1 selama 76 minit, bersempena angka ke-76 tahun ulang tahun RTM. Konsep forum ‘Menggamit Kenangan’ menampilkan gabungan personaliti lama dan baharu yang pernah muncul dalam rancangan Forum Perdana Ehwal Islam.Hadir sama Timbalan Menteri Komunikasi Dan Multimedia, Datuk Zahidi Zainul Abidin dan Ketua Setiausaha K-KOMM, Datuk Seri Mohammad Mentek.

(Timbalan Menteri Komunikasi Dan Multimedia, Datuk Zahidi Zainul Abidin antara tetamu kehormat yang hadir pada Forum Perdana Ehwal Islam Khas)

Dengan tajuk Generasi XYZ, program edisi khas ini memfokuskan adab dan tatacara komunikasi berlandaskan lunas Islam serta dakwah alaf baharu melalui media sosial seperti Youtube, Facebook dan Tik Tok. Turut dibincangkan dalam forum tersebut antara lain kepentingan dunia komunikasi sebagai medium penyatuan ummah.Sesi selawat dan zikir secara maya turut diadakan dengan diketuai Ustaz Fahkrul Razi dan turut melibatkan 76 kakitangan terdiri daripada pelbagai wakil RTM negeri di seluruh negara.Terdahulu, pada sesi petang turut diadakan solat Maghrib secara berjemaah dan majlis bacaan Yassin serta doa selamat di Masjid Muhammadi,Angkasapuri.


MOTAC sasar lebih 1,000 pelancong tiba pada hari pertama fasa endemik

(Menteri Pelancongan, Seni dan Budaya, Datuk Seri Nancy Shukri ditemu bual media selepas Majlis Jalinan Kerjasama Antara Visa Dan Tourism Malaysia)

KUALA LUMPUR, 31 Mac - Lebih 1,000 pelancong antarabangsa dijangka tiba di negara ini pada hari pertama peralihan Malaysia ke fasa endemik.Menteri Pelancongan, Seni dan Budaya, Datuk Seri Nancy Shukri berkata pihaknya sudah membuat persediaan bagi menerima kemasukan pelancong asing yang kebanyakannya adalah dari negara jiran iaitu Singapura yang dijangka akan melalui pelbagai pintu masuk antarabangsa, termasuk jalan udara atau darat."Kami teruja untuk (pembukaan semula) esok, kami juga telah bersedia untuk menghadapi sebarang cabaran, saya gembira mendengar bahawa pagi tadi agensi-agensi kami seperti Tourism Malaysia dan kementerian lain juga mengadakan mesyuarat untuk bersiap sedia, jadi bukan sahaja MOTAC, malah kementerian lain juga sedang bersiap sedia untuk menerima pelancong bagi memastikan semuanya baik dengan prosedur operasi standard (SOP) dan juga jika terdapat apa-apa yang perlu diselesaikan di lapangan terbang, semua mereka telah bersedia," kata beliau dalam sidang media selepas Majlis Jalinan Kerjasama Antara Visa Dan Tourism Malaysia, di sini.

Nancy memaklumkan sebelum pandemik COVID-19, negara menerima ketibaan lebih 26.1 juta pelancong yang membelanjakan sejumlah RM86.1 bilion pada tahun 2019.Tiga kategori perbelanjaan utama itu termasuk beli-belah, penginapan, makanan dan minuman yang merangkumi 61 bilion ringgit daripada jumlah hasil pelancongan bagi tahun tersebut.Hadir sama dalam majlis tersebut Pengurus Negara Visa bagi Malaysia, Ng Kong Boon.Visa merupakan peneraju dalam pembayaran digital, menjalin kerjasama jangka panjang dengan Tourism Malaysia.Usaha tersebut bagi menyokong MOTAC untuk menggalakkan ketibaan pelancong dan mempromosikan Malaysia sebagai destinasi pelancongan pilihan apabila sempadan Malaysia dibuka semula.


MPV terbabas masuk landasan KTM

(Sebuah MPV dipandu remaja berusia 19 tahun hilang kawalan dan terbabas ke dalam landasan KTM di Jalan Kuching, Kuala Lumpur/FOTO JSPT KL)

KUALA LUMPUR, 31 Mac- Sebuah kenderaan pelbagai guna (MPV) terbabas ke landasan Keretapi Tanah Melayu (KTM) selepas pemandunya hilang kawalan dan terbabas dalam kejadian berhampiran Bulatan Segambut di Jalan Kuching menghala pusat bandar di sini pada Khamis.Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh berkata, dalam kejadian kira-kira jam 6.45 petang itu, pemandu MPV jenis Toyota Innova berkenaan dipercayai cuba untuk mengelak sebuah kenderaan yang membrek secara mengejut."Siasatan awal mendapati kejadian berlaku apabila pemandu seorang lelaki berumur 19 tahun memandu Toyota Innova bersama dengan empat penumpang berusia 20 hingga 14 tahun dari pasar borong Selayang menghala balik ke rumah di Cheras, Kuala Lumpur."Semasa melalui Jalan Kuching, tiba-tiba sebuah kenderaan yang berada di hadapan telah membrek secara mengejut. Akibat jarak yang dekat pemandu MPV cuba mengelak ke kiri dan telah berpusing serta terbabas lalu memasuki laluan rel KTM," katanya dalam kenyataan pada Khamis.

(Pemandu MPV jenis Toyota Innova itu dipercayai cuba untuk mengelak sebuah kenderaan yang membrek secara mengejut kemudian terbabas di landasan KTM/FOTO JSPT KL)

"Kesemua mangsa mengalami cedera ringan dan dihantar ke Hospital Kuala Lumpur (HKL) di sini untuk menerima rawatan sebagai pesakit luar," katanyaBeliau berkata, kes diklasifikasikan di bawah Seksyen 43(1) Akta Pengangkutan Jalan (APJ) 1987 iaitu memandu dengan tidak cermat dan bertimbang rasa.


Dua produk kosmetik beracun

(Notifikasi produk-produk kosmetik yang dibatalkan oleh Pengarah Kanan Perkhidmatan Farmasi Kementerrian Kesihatan dan tidak lagi dibenarkan untuk dijual di Malaysia/FOTO FB KKM)

KUALA LUMPUR, 31 Mac- Bahagian Regulatori Farmasi Negara (NPRA), Kementerian Kesihatan (KKM) mengesan racun berjadual iaitu merkuri di dalam produk kosmetik melibatkan LS Repairing Cream dan Luffiya Treatment Foundation Pengarah Kanan Perkhidmatan FarmasiNorhaliza binti A Halim berkata, susulan itu, notifikasi produk-produk kosmetik tersebut dibatalkan oleh Pengarah Kanan Perkhidmatan Farmasi Kementerrian Kesihatan dan tidak lagi dibenarkan untuk dijual di Malaysia. Menurutnya, penjual dan pengedar produk kosmetik ini perlu menghentikan penjualan dan pengedarannya serta-merta, manakala penjualan dan pengedaran produk kosmetik ini melanggar Peraturan-Peraturan Kawalan Dadah dan Kosmetik 1984.“Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

(Penjual dan pengedar produk kosmetik ini perlu menghentikan penjualan dan pengedarannya serta-merta/FOTO FB KKM)

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya dalam satu kenyataan hari ini. Mengulas lanjut, kenyataan berkenaan menyebut, merkuri dilarang di dalam produk kosmetik kerana boleh memudaratkan kesihatan serta boleh diserap masuk ke dalam badan dan menyebabkan kerosakan pada buah pinggang serta sistem saraf.